[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.10.2006

COM(2006) 604 τελικό

2006/0197 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την ίδρυση του Ευρωπαϊκού Ινστιτούτου Τεχνολογίας

(υποβλήθηκε από την Επιτροπή){SEC(2006) 1313}{SEC(2006) 1314}

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΑ ΤΗΣ ΠΡΟΤΑΣΗΣ

Γενικό πλαίσιο

Η αναβάθμιση των σχέσεων και των συνεργειών μεταξύ καινοτομίας, έρευνας και εκπαίδευσης, δηλαδή των βασικών μοχλών της παγκόσμιας οικονομίας της γνώσης, είναι ζωτικής σημασίας για την τόνωση της ανταγωνιστικότητας της βιομηχανίας και του τομέα των υπηρεσιών της ΕΕ και για τη δημιουργία απασχόλησης και διατηρήσιμης ανάπτυξης στην Ευρωπαϊκή Ένωση.

Ωστόσο η Ευρώπη αδυνατεί να καλύψει το κενό της καινοτομίας και να αναπτύξει ένα ολοκληρωμένο τρίγωνο της γνώσης, δηλαδή εκπαίδευσης, έρευνας και καινοτομίας. Κατά γενική ομολογία οι κυριότερες αδυναμίες της ΕΕ στον τομέα της καινοτομίας οφείλονται στην περιορισμένη της ικανότητα να μετατρέπει τα προϊόντα της γνώσης σε εμπορικές ευκαιρίες. Επιπλέον, τα περισσότερα κράτη μέλη αντιμετωπίζουν δυσκολίες, αν και σε διαφορετικό βαθμό, όταν προσπαθούν να προωθήσουν μια καινοτομική και επιχειρηματική κουλτούρα στην έρευνα και την εκπαίδευση, όταν προσπαθούν να αναπτύξουν μια κρίσιμη μάζα ανθρώπινων, χρηματοοικονομικών και υλικών πόρων γνώσης και καινοτομίας και όταν προσπαθούν να ανταμείψουν τις επιδόσεις και την αριστεία έτσι ώστε να προσελκύσουν το καλύτερο ακαδημαϊκό προσωπικό και τους καλύτερους ερευνητές. Ο παγκόσμιος ανταγωνισμός από τους παραδοσιακούς ανταγωνιστές μας και από τις ανερχόμενες ασιατικές οικονομίες δημιουργεί προβλήματα στην ελκυστικότητα της Ευρώπης ως χώρου γνώσης και εξασθενεί σοβαρά την ικανότητά μας να ενισχύσουμε την επιστημονική και τεχνολογική βάση της βιομηχανίας μας και να κινητοποιήσουμε το καινοτομικό της δυναμικό.

Υπάρχει ευρεία συναίνεση στην Ένωση σχετικά με την ανάγκη ανάληψης δράσης επειγόντως για τη δημιουργία των όρων που θα συντελέσουν στην καλύτερη αξιοποίηση των εμπορικών δυνατοτήτων της πολιτικής για την καινοτομία και τη γνώση, που αποτελούν τους κλειδοκράτορες για την επίτευξη εντονότερης και διαρκούς ανάπτυξης. Γι' αυτό, η αναθεωρημένη στρατηγική της Λισαβόνας κατέταξε τις δραστηριότητες καινοτομίας, έρευνας και εκπαίδευσης, τις κινητήριες δυνάμεις της ανταγωνιστικότητας, στις πρώτες προτεραιότητες του προγράμματος δράσης για την ανάπτυξη και την απασχόληση. Στο πλαίσιο της αναθεωρημένης στρατηγικής για την ανάπτυξη και την απασχόληση, δρομολογήθηκαν σημαντικές πρωτοβουλίες τόσο σε εθνικό επίπεδο όσο και σε επίπεδο ΕΕ για την ενίσχυση της καινοτομίας και των δεσμών μεταξύ τριτοβάθμιας εκπαίδευσης, έρευνας και επιχειρήσεων.

Ωστόσο, υπάρχουν ακόμη αναξιοποίητες δυνατότητες. Για τη γεφύρωση του χάσματος καινοτομίας μεταξύ της ΕΕ και των βασικών ανταγωνιστών της, οφείλουμε να προωθήσουμε περισσότερο την ολοκλήρωση των τριών πλευρών του τριγώνου της γνώσης έτσι ώστε να αλληλοϋποστηρίζονται.

Η ευθύνη για τη διατήρηση μιας ισχυρής ευρωπαϊκής βιομηχανικής και ανταγωνιστικής βάσης ανήκει πρωταρχικά στα κράτη μέλη, τα οποία οφείλουν ταυτόχρονα να διευκολύνουν την καινοτομία και να αυξήσουν και να βελτιώσουν τις επενδύσεις στην έρευνα, την εκπαίδευση και την κατάρτιση. Ωστόσο, η φύση και το μέγεθος της πρόκλησης της καινοτομίας δηλώνει πιθανώς ότι η ανάληψη δράσης σε ευρωπαϊκό επίπεδο μπορεί να δημιουργήσει πρόσθετα οφέλη τα οποία δεν μπορούν να επιτευχθούν με τις επιμέρους δράσεις των κρατών μελών. Συνεπώς, υπάρχει μια κοινοτική διάσταση που συμπληρώνει, διευκολύνει και συντονίζει τις πολιτικές των κρατών μελών και τις λύσεις που δίνουν αυτά στο πρόβλημα.

Προκύπτει σαφώς προστιθέμενη αξία από την προώθηση της καινοτομίας σε κοινοτικό επίπεδο, μέσω της δημιουργίας στρατηγικών και μακρόπνοων εταιρικών συμπράξεων, με γνώμονα την αριστεία, σε κρίσιμους τομείς, μεταξύ όλων των φορέων που συμμετέχουν στο τρίγωνο της γνώσης. Μια τέτοια πρωτοβουλία θα μπορούσε να δημιουργήσει για τις ευρωπαϊκές επιχειρήσεις μια νέα σχέση με την εκπαιδευτική και ερευνητική κοινότητα. Θα μπορούσε επίσης να δημιουργήσει σε επίπεδο ΕΕ μια κρίσιμη μάζα καινοτομίας παγκόσμιας κλάσης στους βασικούς τομείς, ικανή να δημιουργήσει φήμη και να καταστεί ελκυστική σε παγκόσμιο επίπεδο.

Σκεπτικό της πρότασης

Το Φεβρουάριο του 2005 ο πρόεδρος Barroso προέβαλε την ιδέα της ίδρυσης ενός Ευρωπαϊκού Ινστιτούτου Τεχνολογίας (EIT), στο πλαίσιο της ενδιάμεσης επανεξέτασης της στρατηγικής της Λισαβόνας. Το ΕΙΤ θα ήταν ένα από τα στοιχεία της συνολικής στρατηγικής για την κινητοποίηση της γνώσης και της καινοτομίας ως βασικού μοχλού ανάπτυξης και απασχόλησης. Θα ήταν η απτή έκφραση της δέσμευσης της ΕΕ να δημιουργήσει ένα περιβάλλον που θα προάσπιζε την καινοτομία και την αριστεία υψηλού επιπέδου στην Ένωση.

Η Επιτροπή δρομολόγησε μια διαδικασία προβληματισμού και διεξήγαγε ευρείες διαβουλεύσεις οι οποίες κατέληξαν στην κατάρτιση και υποβολή μιας πρώτης ανακοίνωσης στις 22 Φεβρουαρίου 2006[1]. Το Ευρωπαϊκό Συμβούλιο της 23ης-24ης Μαρτίου 2006 αναγνωρίζει στα πρακτικά του ότι: «ένα Ευρωπαϊκό Ινστιτούτο Τεχνολογίας […] θα αποτελέσει σημαντικό βήμα για την κάλυψη του υφιστάμενου χάσματος μεταξύ ανώτατης εκπαίδευσης, έρευνας και καινοτομίας» και κάλεσε την Επιτροπή να υποβάλει πρόταση όσον αφορά τις περαιτέρω ενέργειες.

Στις 8 Ιουνίου 2006[2] η Επιτροπή εξέδωσε δεύτερη ανακοίνωση, η οποία βασιζόταν ως ένα μεγάλο βαθμό στα αποτελέσματα της διαδικασίας διαβουλεύσεων και φώτιζε μια σειρά ειδικά θέματα που είχαν σχέση με την προτεινόμενη δομή και λειτουργία του EIT.

Στο πλαίσιο του Ευρωπαϊκού Συμβουλίου της 15ης-16ης Ιουνίου 2006 οι αρχηγοί κρατών και κυβερνήσεων επιβεβαίωσαν ότι «το βασιζόμενο στα υπάρχοντα εθνικά ιδρύματα Ευρωπαϊκό Ινστιτούτο Τεχνολογίας θα αποτελέσει σημαντικό βήμα για την κάλυψη του σημερινού χάσματος μεταξύ τριτοβάθμιας εκπαίδευσης, έρευνας και καινοτομίας, μαζί με άλλες δράσεις που ενισχύουν τη δημιουργία δικτύων και συνεργειών μεταξύ άριστων κοινοτήτων έρευνας και καινοτομίας στην Ευρώπη.»

Το Ευρωπαϊκό Συμβούλιο κάλεσε την Επιτροπή να υποβάλει « την αναμενόμενη για το φθινόπωρο του 2006 επίσημη πρόταση της Επιτροπής για την ίδρυσή του, κατόπιν διαβουλεύσεων με το Ευρωπαϊκό Συμβούλιο Έρευνας, με τα κράτη μέλη και τους ενδιαφερόμενους κύκλους.»

Ως αποτέλεσμα αυτής της ανάλυσης και έπειτα από εκτεταμένες διαβουλεύσεις με την ερευνητική και την ακαδημαϊκή κοινότητα και με τα κράτη μέλη, η Επιτροπή κατέληξε στο συμπέρασμα ότι, στο ευρωπαϊκό πλαίσιο, η καλύτερη αφετηρία θα ήταν η δημιουργία ενός δικτύου αλλά η προσέγγιση αυτή θα έπρεπε να αναπτυχθεί ώστε να εξελιχθεί τελικά το δίκτυο σε ένα ΕΙΤ με βάση πραγματικά ολοκληρωμένες συμπράξεις.

Στόχοι και βασικό περιεχόμενο της πρότασης

Το EIT θα συμβάλει στη βελτίωση της ανταγωνιστικής βάσης των κρατών μελών μέσω της συμμετοχής των οργανισμών-εταίρων σε ολοκληρωμένες δραστηριότητες καινοτομίας, έρευνας και εκπαίδευσης κατά τα υψηλότερα διεθνή πρότυπα. Αποτελεί αναπόσπαστο μέρος μιας ολοκληρωμένης κοινοτικής στρατηγικής με σκοπό τη στήριξη της γνώσης και της καινοτομίας για την επίτευξη των στόχων της Λισαβόνας.

Το EIT θα ενθαρρύνει και θα προωθήσει την καινοτομία σε τομείς οικονομικού ή κοινωνιακού ενδιαφέροντος, εφαρμόζοντας μια διεπιστημονική και υπερεπιστημονική στρατηγική έρευνας και εκπαίδευσης και αξιοποιώντας τα προϊόντα της γνώσης του προς όφελος της ΕΕ. Θα δημιουργήσει μια «κρίσιμη μάζα» ανθρώπινων και υλικών πόρων στους τομείς της γνώσης, προσελκύοντας και διατηρώντας επενδύσεις του ιδιωτικού τομέα στην καινοτομία, στην εκπαίδευση και στην Ε&Α, καθώς και μεταπτυχιακούς φοιτητές, υποψήφιους διδάκτορες και ερευνητές σε οποιοδήποτε στάδιο της καριέρας τους και προερχόμενους τόσο από την επιστημονική κοινότητα όσο και από τον επιχειρηματικό κόσμο.

Το ΕΙΤ θα γίνει το σύμβολο του ολοκληρωμένου ευρωπαϊκού χώρου καινοτομίας, έρευνας και εκπαίδευσης, χάρη στις καινοτομίες που θα παράγει σε τομείς βασικού οικονομικού και κοινωνιακού ενδιαφέροντος. Φιλοδοξία μας είναι να καταστεί το ΕΙΤ σημείο αναφοράς, αφενός, για τη διαχείριση της καινοτομίας, με την προώθηση νέων μορφών συνεργασίας μεταξύ των οργανισμών-εταίρων που συμμετέχουν στο τρίγωνο της γνώσης, και, αφετέρου, για τον εκσυγχρονισμό των ανώτατων εκπαιδευτικών και ερευνητικών ιδρυμάτων στην ΕΕ, τόσο άμεσα, μέσω των δραστηριοτήτων και των αποτελεσμάτων του, όσο και έμμεσα, μέσω του τρόπου διοίκησής του.

Το EIT σκοπεύει επίσης να οικοδομήσει μια παγκόσμια φήμη και να δημιουργήσει ένα ελκυστικό περιβάλλον για τα καλύτερα ταλέντα σε παγκόσμιο επίπεδο. Η συμμετοχή στις κοινότητες γνώσης και καινοτομίας του θα είναι ανοικτή σε οργανισμούς-εταίρους, φοιτητές και ερευνητές εκτός της Ένωσης. Επιπλέον, οι τρίτες χώρες θα έχουν το δικαίωμα να υποστηρίζουν στόχους του EIT. Το ΕΙΤ, προωθώντας την ελκυστικότητά του στην παγκόσμια σκηνή, θα γίνει ο σημαιοφόρος της άριστης καινοτομίας σε παγκόσμιο επίπεδο.

Το EIT θα εφαρμόσει ένα νέο, καινοτομικό μοντέλο διοίκησης δύο επιπέδων, το οποίο θα συνδυάζει το στοιχείο της αυτονομίας από τη βάση προς την κορυφή και το στοιχείο της ευελιξίας όσον αφορά τη στρατηγική καθοδήγηση από την κορυφή προς τη βάση, το συντονισμό και τη διευκόλυνση του διαλόγου και τη διάδοση των αποτελεσμάτων και των καλών πρακτικών. Το ΕΙΤ θα ασκεί τις δραστηριότητές του μέσω των κοινοτήτων γνώσης και καινοτομίας (ΚΓΚ). Αυτές οι κοινότητες, οι οποίες θα βασίζονται στην προσέγγιση δικτύου αλλά και θα την ξεπερνούν, σχεδιάζονται ως ολοκληρωμένες εταιρικές συμπράξεις ή κοινοπραξίες (δεν έχει σημασία η ακριβής νομική μορφή) μεταξύ του ιδιωτικού τομέα, της ερευνητικής κοινότητας και των άριστων ομάδων από ερευνητικές κοινότητες και πανεπιστήμια, των οποίων οι ανθρώπινοι, οικονομικοί και υλικοί πόροι θα συνεργάζονται και θα συνδυάζονται για την προώθηση της παραγωγής, της διάδοσης και της αξιοποίησης νέων προϊόντων γνώσης. Για να δώσουν έμφαση στον ολοκληρωμένο τους χαρακτήρα, οι ΚΓΚ θα χρησιμοποιήσουν τόσο ερευνητική δικτύωση όσο και υποδομές μηχανοργάνωσης αιχμής. Ένα διοικητικό συμβούλιο του οποίου τα μέλη θα είναι υψηλού επιπέδου και θα διαθέτουν αποδεδειγμένη πείρα στην επιχειρηματική, στην ερευνητική και στην εκπαιδευτική δραστηριότητα, θα είναι υπεύθυνο για τη λήψη των στρατηγικών αποφάσεων του ΕΙΤ, μεταξύ άλλων, για τον καθορισμό των στρατηγικών τομέων στους οποίους θα δημιουργούνται οι ΚΓΚ, για την επιλογή των ΚΓΚ και για το συνολικό συντονισμό και την αξιολόγηση των δραστηριοτήτων τους. Οι σχέσεις μεταξύ των οργάνων του ΕΙΤ και των ΚΓΚ θα βασίζονται σε συμβατικές συμφωνίες, με τις οποίες θα καθορίζονται τα δικαιώματα και οι υποχρεώσεις των ΚΓΚ, θα εξασφαλίζεται ικανό επίπεδο συντονισμού και θα περιγράφεται ο μηχανισμός παρακολούθησης και αξιολόγησης των δραστηριοτήτων και των αποτελεσμάτων των ΚΓΚ.

Η ορθή διαχείριση και η ισόρροπη κατανομή των δικαιωμάτων διανοητικής ιδιοκτησίας είναι άλλη μία βασική προϋπόθεση για την καινοτομία: χωρίς ικανή χρήση και διαχείριση των εφευρέσεων δεν υπάρχει πραγματικό κίνητρο για επενδύσεις στην καινοτομία. Το ΕΙΤ θα καθορίσει κατευθυντήριες γραμμές διαχείρισης της διανοητικής ιδιοκτησίας, γεγονός που θα τονώσει την καινοτομική ικανότητα της ΕΕ, θα δώσει τη δυνατότητα να χρησιμοποιείται η διανοητική ιδιοκτησία σύμφωνα με τους ενδεδειγμένους όρους για σκοπούς έρευνας και καινοτομίας και θα προσφέρει κατάλληλα κίνητρα στο ΕΙΤ και στους εταίρους του, ιδιώτες, ΚΓΚ και οργανισμούς-εταίρους, και ειδικά κίνητρα για τη δημιουργία τεχνοβλαστών και εμπορικών επιτυχιών.

Η εκπαίδευση θα αποτελεί βασική συνισταμένη του ΕΙΤ επειδή συχνά είναι ακριβώς το στοιχείο που λείπει από το τρίγωνο της γνώσης. Στο πλαίσιο μιας παγκόσμιας και ανοιχτής οικονομίας της γνώσης, το ΕΙΤ θα προωθήσει την ανάπτυξη κύκλων μαθημάτων και διδακτορικών προγραμμάτων τα οποία θα περιλαμβάνουν το επιχειρηματικό στοιχείο, γεγονός που θα αποτελέσει το διακριτικό γνώρισμα των πτυχίων που θα απονέμονται μέσω των ΚΓΚ. Είναι σημαντικό για την επιτυχία του ΕΙΤ να προβάλλεται σαφώς το «σήμα» του στα πτυχία αυτά. Στη μεγάλη πλειονότητα των περιπτώσεων, αναμένεται ότι τα πτυχία αυτά θα απονέμονται από πανεπιστήμια αν και ορισμένα κράτη μέλη μπορεί να επιθυμούν να αναθέσουν αρμοδιότητες απονομής πτυχίων επίσης σε άλλους εταίρους μιας ΚΓΚ ή στην ΚΓΚ ως σύνολο. Τα κράτη μέλη θα συνεργαστούν αναγνωρίζοντας τα πτυχία και τους τίτλους που θα χορηγεί το ΕΙΤ και το ΕΙΤ θα προσπαθήσει να υποστηρίξει αυτή τη διαδικασία.

Υφιστάμενες πρωτοβουλίες και ευρωπαϊκή προστιθέμενη αξία του ΕΙΤ

Η ευθύνη για την πολιτική εκπαίδευσης, έρευνας και καινοτομίας ανήκει πρωταρχικά στα κράτη μέλη. Οι διαφορές είναι σαφείς μεταξύ των χωρών της ΕΕ όσον αφορά την προσέγγιση που εφαρμόζουν στην καινοτομία, υπάρχουν δε πολλές θετικές εθνικές πρωτοβουλίες και εξελίξεις οι οποίες θα πρέπει να διατηρηθούν και να ενισχυθούν. Ωστόσο, η φύση και το μέγεθος της πρόκλησης δηλώνει πιθανώς ότι η ανάληψη δράσης σε ευρωπαϊκό επίπεδο μπορεί να δημιουργήσει πρόσθετα οφέλη τα οποία δεν μπορούν να επιτευχθούν με τις επιμέρους δράσεις των κρατών μελών.

Σε κάθε περίπτωση, η Επιτροπή έχει δεσμευτεί να υποστηρίζει τις προσπάθειες των κρατών μελών για τη βελτίωση της καινοτομίας και του τριγώνου της γνώσης. Στο πλαίσιο της στρατηγικής της Λισαβόνας η Επιτροπή διευκολύνει ανταλλαγές πολιτικών οι οποίες αποσκοπούν στον εντοπισμό καλών πρακτικών και στην καλύτερη διαμόρφωση πολιτικής για τη γεφύρωση του χάσματος καινοτομίας. Διάφορα προγράμματα που αφορούν το τρίγωνο της γνώσης προσφέρουν χρηματοδοτική υποστήριξη με σκοπό να βοηθήσουν τα πανεπιστήμια της ΕΕ, τα ερευνητικά κέντρα, τις επιχειρήσεις και άλλους συντελεστές του τριγώνου της γνώσης να μεγιστοποιήσουν τη συμβολή τους στη στρατηγική για την ανάπτυξη και την απασχόληση. Η ΕΕ διαχειρίζεται διάφορα κοινοτικά προγράμματα που υποστηρίζουν άμεσα ή έμμεσα διαφορετικές πτυχές του τριγώνου της γνώσης, όπως είναι το 7ο πρόγραμμα-πλαίσιο έρευνας και τεχνολογικής ανάπτυξης, το πρόγραμμα ανταγωνιστικότητας και καινοτομίας, το ολοκληρωμένο πρόγραμμα για τη διά βίου μάθηση και τα διαρθρωτικά ταμεία.

Καμία πρωτοβουλία της ΕΕ δεν έχει μέχρι σήμερα ασχοληθεί και με τις τρεις πλευρές του τριγώνου της γνώσης με ολοκληρωμένο και αλληλοενισχυόμενο τρόπο· τα υφιστάμενα μέσα ασχολούνται είτε με μία πλευρά του τριγώνου της γνώσης μεμονωμένα ή, κατά μέγιστο όριο, με δύο, παρέχοντας κυρίως υποστήριξη σε προσπάθειες που αναπτύσσονται σε εθνικό επίπεδο. Καμία κοινοτική πρωτοβουλία μέχρι σήμερα δεν έχει δρομολογήσει την ανάπτυξη ενός ευρωπαϊκού ιδρύματος παγκόσμιας κλάσης με στόχο την επίτευξη της αριστείας στον τομέα της έρευνας, της εκπαίδευσης και της καινοτομίας και τη δημιουργία κρίσιμης μάζας σε συγκεκριμένους τομείς παρέμβασης. Οι δυνατότητες αυτές παραμένουν ανεκπλήρωτες.

Για παράδειγμα, το 7ο πρόγραμμα-πλαίσιο έρευνας και τεχνολογικής ανάπτυξης θα αποτελέσει το βασικό χρηματοδοτικό εργαλείο μέσω του οποίου η Ευρωπαϊκή Ένωση θα υποστηρίξει τις δραστηριότητες έρευνας και ανάπτυξης σε όλους τους επιστημονικούς τομείς. Το Ευρωπαϊκό Συμβούλιο Έρευνας είναι ένας νέος χρηματοδοτικός μηχανισμός του προγράμματος-πλαισίου που αποσκοπεί στη βελτίωση του επιπέδου αριστείας στην έρευνα αιχμής της ΕΕ παρέχοντας υποστήριξη στην καλύτερη ευρωπαϊκή έρευνα που διεξάγεται με πρωτοβουλία του ερευνητή. Τα δίκτυα αριστείας είναι διακρατικά σχέδια πολλαπλών εταίρων στα οποία συμμετέχουν οι βασικοί παίκτες της Ευρώπης με στόχο τη σταθερή και διαρκή ολοκλήρωση των ερευνητικών ικανοτήτων γύρω από ένα δεδομένο θέμα έρευνας. Οι ευρωπαϊκές πλατφόρμες τεχνολογίας είναι ομάδες ενδιαφερομένων, στις οποίες συμμετέχουν κυρίως εταίροι από τον επιχειρηματικό κόσμο και την ερευνητική κοινότητα, οι οποίοι χαράσσουν άτυπα και από κοινού ένα στρατηγικό πρόγραμμα έρευνας για διάφορα στρατηγικής σημασίας θέματα, καίριου ενδιαφέροντος για την κοινωνία. Οι κοινές τεχνολογικές πρωτοβουλίες που έχουν προταθεί θα είναι ειδικές νομικές δομές, που θα συσταθούν σε λίγες περιπτώσεις, για το συντονισμό της κινητοποίησης δημόσιων και ιδιωτικών επενδύσεων μεγάλης κλίμακας και σημαντικών ερευνητικών πόρων. Ωστόσο, οι δύο τελευταίες πρωτοβουλίες επιδιώκουν τη συμμετοχή επιχειρηματικών και ερευνητικών εταίρων στη χάραξη και στην εφαρμογή του στρατηγικού προγράμματος έρευνας, ενώ δεν περιλαμβάνουν την εκπαίδευση ως βασική συνιστώσα τους.

Το πρόγραμμα για την ανταγωνιστικότητα και την καινοτομία συγκεντρώνει κυρίως δράσεις που υποστηρίζουν την καινοτομία και τις ΜΜΕ. Συμβάλλει, μεταξύ άλλων, στη χρηματοδότηση νεοσύστατων επιχειρήσεων (start-ups) και υπηρεσιών υποστήριξης της καινοτομίας, συμπεριλαμβανομένων των υπηρεσιών διακρατικής μεταφοράς γνώσης και τεχνολογίας, καθώς και στη χρηματοδότηση ευρέος φάσματος πρωτοβουλιών που αφορούν την καινοτομία, όπως είναι τα δίκτυα ομάδων (clusters), οι τομεακές εταιρικές συμπράξεις δημόσιου-ιδιωτικού τομέα και οι δραστηριότητες συντονισμού της πολιτικής που εφαρμόζουν εθνικά και περιφερειακά προγράμματα. Ωστόσο δεν περιλαμβάνει έρευνα με γνώμονα την αριστεία ούτε εκπαιδευτικά κριτήρια και δραστηριότητες.

Το ολοκληρωμένο πρόγραμμα για τη διά βίου μάθηση θα καλύψει σημαντικές ανάγκες για τον εκσυγχρονισμό και την προσαρμογή των συστημάτων κατάρτισης και εκπαίδευσης των κρατών μελών, ιδίως στο πλαίσιο των στόχων της Λισαβόνας. Θα προσφέρει επίσης προστιθέμενη αξία απευθείας στον κάθε πολίτη που θα συμμετάσχει στις δράσεις κινητικότητας και στις άλλες δράσεις συνεργασίας του προγράμματος. Ωστόσο, το πρόγραμμα ασχολείται μόνο με τη συνιστώσα της εκπαίδευσης από το τρίγωνο τις γνώσης.

Τέλος, η νέα γενιά προγραμμάτων οικονομικής και κοινωνικής συνοχής θα προσπαθήσει να διαθέσει σημαντικούς πόρους για επενδύσεις στους βασικούς μοχλούς της ανάπτυξης και της απασχόλησης. Ωστόσο, αυτά τα προγράμματα δεν έχουν ως κύριο άξονά τους την αριστεία αφού κάθε χώρα ή κάθε περιοχή καθορίζει φυσιολογικά το δικό της μείγμα πολιτικής με βάση τη φύση και την έκταση των διαρθρωτικών ελλείψεών της και των ανταγωνιστικών πλεονεκτημάτων της.

Για τη γεφύρωση του χάσματος καινοτομίας που χωρίζει την ΕΕ από τους βασικούς ανταγωνιστές της είναι απαραίτητο να υποστηριχθούν στρατηγικές εταιρικές συμπράξεις με γνώμονα την αριστεία σε επίπεδο ΕΕ μεταξύ συντελεστών που ανήκουν και στις τρεις πλευρές του τριγώνου της γνώσης, σε διεπιστημονική και υπερεπιστημονική βάση. Το Ευρωπαϊκό Ινστιτούτο Τεχνολογίας (EIT) αποσκοπεί να αναδειχθεί σε φορέα παγκόσμιας κλάσης στον τομέα του και να αποτελέσει το σημαιοφόρο τον οποίο θα θελήσουν να μιμηθούν άλλοι ευρωπαϊκοί φορείς και δίκτυα του τριγώνου της γνώσης βελτιώνοντας της επιδόσεις τους. Με τον τρόπο αυτό μπορεί να λειτουργήσει συμπληρωματικά προς τις υφιστάμενες κοινοτικές και εθνικές πολιτικές πρωτοβουλίες και χρηματοδοτικά μέσα που αποσκοπούν στη γεφύρωση του χάσματος της καινοτομίας μεταξύ της ΕΕ και των βασικών ανταγωνιστών της.

ΔΙΑΒΟΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΑΞΙΟΛΟΓΗΣΗ ΑΝΤΙΚΤΥΠΟΥ

Διαβούλευση με τα ενδιαφερόμενα μέρη

Η Επιτροπή διεξήγαγε εκτεταμένες διαβουλεύσεις με εμπειρογνώμονες, με το κοινό, με τα κράτη μέλη και με ευρωπαϊκούς ενδιαφερόμενους φορείς όπως το επιστημονικό συμβούλιο του Ευρωπαϊκού Συμβουλίου Έρευνας. Τρεις συνεδριάσεις εμπειρογνωμόνων διοργανώθηκαν το καλοκαίρι του 2005 για να συζητήσουν τους πιθανούς στόχους και τη δομή του ΕΙΤ. Η δημόσια διαβούλευση ήταν ανοικτή από τις 15 Σεπτεμβρίου έως τις 15 Νοεμβρίου 2005. Οι συμμετοχές τόσο ατόμων όσο και οργανισμών ξεπέρασαν τις 740, συμπεριλαμβανομένων των εγγράφων θέσης. Τα κράτη μέλη και οι ενδιαφερόμενοι οργανισμοί διατύπωσαν τη γνώμη τους σε τρεις γύρους συνεδριάσεων τον Απρίλιο, το Μάιο και το Σεπτέμβριο του 2006. Όσον αφορά τους ενδιαφερόμενους φορείς, συμμετείχαν κατά μέσο όρο σαράντα οργανισμοί ευρωπαϊκού επιπέδου, οι οποίοι εκπροσωπούσαν τον τομέα της έρευνας, της εκπαίδευσης και των επιχειρήσεων.

Κατά τις διαβουλεύσεις διαπιστώθηκε γενική συμφωνία όσον αφορά τη βασική ανάλυση της Επιτροπής καθώς και την ανάγκη συντονισμού των προσπαθειών για τη βελτίωση της ανταγωνιστικότητας της Ένωσης και των κρατών μελών. Η διαβούλευση ανέδειξε σειρά ζητημάτων που αφορούσαν την προτεινόμενη δομή του ΕΙΤ, ιδίως το χαρακτήρα και το ρόλο του διοικητικού συμβουλίου· τη λειτουργία των ΚΓΚ, την υπηρεσιακή κατάσταση του προσωπικού του ΕΙΤ· τα κίνητρα για τη συμμετοχή εταίρων στο ΕΙΤ και το θέμα των πτυχίων. Ειδικότερα, οι εμπειρογνώμονες υποστήριξαν την έντονη ανάμειξη του επιχειρηματικού τομέα από την αρχή ακόμη και ιδίως την εφαρμογή μιας διαδικασίας καθορισμού των τομέων στους οποίους θα υποστηριχθεί η δημιουργία ΚΓΚ με κριτήριο τη ζήτηση. Υπογράμμισαν τη σημασία της αυτονομίας του διοικητικού συμβουλίου του ΕΙΤ και την ανάγκη ισόρροπης σύνθεσής του, δηλαδή από μέλη της ακαδημαϊκής κοινότητας, της ερευνητικής κοινότητας και του επιχειρηματικού κόσμου.

Συγκέντρωση και χρήση υπηρεσιών εμπειρογνωμόνων

Χρησιμοποιήθηκαν σε μεγάλο βαθμό αναλύσεις εσωτερικών εμπειρογνωμόνων της Επιτροπής σχετικά με τα ζητήματα της γνώσης, της καινοτομίας και της εκπαίδευσης· εκθέσεις που εκπόνησαν ανεξάρτητοι εμπειρογνώμονες, ιδίως δε ομάδες εμπειρογνωμόνων στον τομέα της έρευνας, της ανάπτυξης και της καινοτομίας· τέλος, υπηρεσίες εξωτερικών συμβούλων.

Αξιολόγηση αντικτύπου

Κατά την αξιολόγηση αντικτύπου εξετάστηκαν λεπτομερώς πέντε επιλογές για τη σύσταση και τη λειτουργία του ΕΙΤ. Οι τρεις από τις πέντε επιλογές αντιμετώπιζαν το ΕΙΤ ως φορέα του τομέα καινοτομίας και γνώσης, που ασκεί δραστηριότητες καινοτομίας, έρευνας και εκπαίδευσης, ωστόσο διέφεραν ως προς το βαθμό συγκεντρωτισμού και ως προς το μοντέλο οργάνωσης από την κορυφή προς τη βάση και από τη βάση προς την κορυφή. Η τέταρτη επιλογή αντιμετώπιζε το ΕΙΤ ως φορέα χρηματοδότησης-απονομής σήματος ενώ η πέμπτη επιλογή ανέλυε τη λύση της διατήρησης του «status quo».

Η επιλογή της δημιουργίας ενός αυτόνομου οργανισμού που θα συγκεντρώνει τους καλύτερους πόρους στο κοινοτικό επίπεδο και θα τους συντονίζει μέσα στο ευέλικτο πλαίσιο των υπερεπιστημονικών και διεπιστημονικών ΚΓΚ, η αποκαλούμενη «επιλογή του ολοκληρωμένου ΕΙΤ», είναι εκείνη που προτιμήθηκε. Η επιλογή αυτή προσπαθεί να εξισορροπήσει μια σειρά εν δυνάμει αντιτασσόμενων αναγκών: την ανάγκη συντονισμού για την εξασφάλιση συνέργειας και στρατηγικού προσανατολισμού μαζί με την ανάγκη αυτονομίας για τις κοινότητες γνώσης και καινοτομίας, ώστε να προσαρμόζονται εύκολα και να παράγουν αποτελέσματα· την ανάγκη ανεξαρτησίας σε ικανό βαθμό για να εφαρμόζει το ΕΙΤ το δικό του πρόγραμμα μαζί με την ανάγκη επαρκούς ελκυστικότητας του προγράμματος ώστε να συμμετέχουν οργανισμοί-εταίροι· της ανάγκης πειραματικής εφαρμογής νέων τρόπων ολοκλήρωσης της έρευνας, της εκπαίδευσης και της καινοτομίας μαζί με την ανάγκη χρησιμοποίησης υφιστάμενων καλών πρακτικών.

Σαν νέος οργανισμός το ΕΙΤ θα μπορεί επίσης να πειραματιστεί εφαρμόζοντας νέα μοντέλα οργάνωσης και διοίκησης που ενσωματώνουν την καινοτομία, την εκπαίδευση και την έρευνα και έτσι να εξασφαλίσει την πλήρη συμμετοχή επιχειρήσεων σε στρατηγικές εταιρικές συμπράξεις· μπορεί να προσφέρει ένα δυναμικό εργασιακό περιβάλλον που ανταμείβει την αριστεία και να προσελκύσει με τον τρόπο αυτό τα καλύτερα ταλέντα σε παγκόσμιο επίπεδο. Σαν ανοιχτή δομή που δίνει έμφαση σε άτομα και ομάδες και όχι σε θεσμούς ολόκληρους, θα είναι σε θέση να εξασφαλίσει την αριστεία σε κάθε επίπεδο και σε κάθε οργάνωση και μάλιστα με ευρωπαϊκή διάσταση. Θα δώσει τη δυνατότητα να δημιουργηθεί μια κρίσιμη μάζα άριστων πόρων, αξιοποιώντας ό,τι καλύτερο υπάρχει ήδη και ανταποκρινόμενο σε στρατηγικές μακροπρόθεσμες προκλήσεις που αναδύονται σε υπερεπιστημονικούς και διεπιστημονικούς τομείς δυνητικού οικονομικού και κοινωνιακού ενδιαφέροντος για την Ευρώπη.

Ταυτόχρονα, επειδή τη βάση του ΕΙΤ αποτελούν οργανισμοί-εταίροι των ΚΓΚ, το ΕΙΤ μεγιστοποιεί τον ευρωπαϊκό αντίκτυπο. Όχι μόνο οι οργανισμοί αυτοί θα έχουν τη δυνατότητα να επηρεάζουν τις δραστηριότητες καινοτομίας, έρευνας και εκπαίδευσης στην υψηλότερη δυνατή βαθμίδα και σε ευρωπαϊκό επίπεδο και να συμμετάσχουν σε αυτές αλλά και τα άτομα που συμμετέχουν στις ΚΓΚ θα είναι φορείς αυτών των καλών πρακτικών που θα αναπτύσσονται στο πλαίσιο του ΕΙΤ και θα συμβάλλουν έτσι στην προσαρμογή των προγραμμάτων των οργανισμών-εταίρων από τους οποίους προέρχονται.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Περίληψη της προτεινόμενης δράσης

Η πρόταση συνίσταται σε μια πρόταση κανονισμού του Ευρωπαϊκού Κοινοβουλίου και του Συμβουλίου για την ίδρυση του Ευρωπαϊκού Ινστιτούτου Τεχνολογίας.

Νομική βάση

Η τρίτη παράγραφος του άρθρου 157 της συνθήκης για την ίδρυση της Ευρωπαϊκής Κοινότητας αποτελεί τη νομική βάση του παρόντος κανονισμού. Το άρθρο 157 παράγραφος 3 δίνει τη δυνατότητα στο Συμβούλιο, το οποίο αποφασίζει σύμφωνα με τη διαδικασία του άρθρου 251 και μετά από διαβούλευση με την Οικονομική και Κοινωνική Επιτροπή, να θεσπίζει συγκεκριμένα μέτρα υποστήριξης των δράσεων που αναλαμβάνονται στα κράτη μέλη προκειμένου να επιτευχθεί ο στόχος βελτίωσης της εκμετάλλευσης του βιομηχανικού δυναμικού των πολιτικών στους τομείς της καινοτομίας, της έρευνας και της τεχνολογικής ανάπτυξης.

Αρχή της επικουρικότητας και της αναλογικότητας

Σύμφωνα με τη νομική βάση, η πρόταση θα αντιμετωπίσει τις προκλήσεις που αναδείχτηκαν με τρόπο αναλογικό και σύμφωνα με την αρχή της επικουρικότητας. Μολονότι η ευθύνη για την ενθάρρυνση της καινοτομίας ανήκει κυρίως στα κράτη μέλη, η πρόταση για την ίδρυση του ΕΙΤ θα συμπληρώσει τις προσπάθειες των κρατών μελών για την αναβάθμιση της ανταγωνιστικότητας (α) με την ανάπτυξη ενός νέου μοντέλου διοίκησης, βασιζόμενου στη συνεργασία, για τις δραστηριότητες καινοτομίας, έρευνας και εκπαίδευσης, σύμφωνα με τα υψηλότερα διεθνή πρότυπα, με σκοπό να βελτιώσει το βιομηχανικό και εμπορικό δυναμικό του τριγώνου της γνώσης· και (β) δίνοντας έμφαση σε δραστηριότητες στις οποίες με δυσκολία μπορούν να ανταποκριθούν τα κράτη μέλη με τις επιμέρους δράσεις τους, λόγω του πλήθους και της ποιότητας των πόρων που απαιτούνται, και οι οποίες θα επωφεληθούν από την ολοκλήρωσή τους στη βάση μιας υπερεθνικής προσέγγισης που καλύπτει όλα τα κράτη μέλη.

Σύμφωνα με την αρχή της αναλογικότητας, οι διατάξεις του παρόντος κανονισμού δεν υπερβαίνουν τα αναγκαία όρια για την επίτευξη των επιδιωκόμενων στόχων. Επιπλέον, ο διοικητικός φόρτος του ΕΙΤ περιορίστηκε σε ό,τι είναι αναγκαίο ώστε να είναι σε θέση η Επιτροπή να ασκήσει την αρμοδιότητά της για την εκτέλεση του κοινοτικού προϋπολογισμού.

Επιλογή μέσων

Η πρόταση θα πρέπει να έχει τη μορφή κανονισμού. Η επιλογή του κανονισμού αντικατοπτρίζει το γεγονός ότι το κείμενο δημιουργεί δικαιώματα και υποχρεώσεις τόσο για το EIT όσο και για τις ΚΓΚ, των οποίων οι εταίροι δεν μπορούν να προσδιοριστούν στο παρόν στάδιο.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Οι δραστηριότητες του EIT και των κοινοτήτων γνώσης και καινοτομίας (ΚΓΚ) θα χρηματοδοτηθούν από συνδυασμό πηγών:

1. από εξωτερικές πηγές μεταξύ άλλων:

α) εθνικές, περιφερειακές ή τοπικές αρχές

β) ιδιωτικές πηγές (επιχειρήσεις, ταμεία επιχειρηματικών κεφαλαίων, τράπεζες, συμπεριλαμβανομένης της ΕΤΕπ)·

γ) πόρους που προέρχονται από τη δραστηριότητα του ΕΙΤ και των ΚΓΚ (π.χ. από δικαιώματα διανοητικής ιδιοκτησίας)·

δ) πόρους από δωρεές που μπορεί να συγκεντρώσει το ΕΙΤ.

2. από κοινοτικές πηγές μέσω του προϋπολογισμού άμεσα στο ΕΙΤ ή στις ΚΓΚ, από τα περιθώρια των μη διατεθέντων πόρων κάτω του ανώτατου ορίου του υποτομέα 1A, μέσω των διαρθρωτικών ταμείων και της συμμετοχής, σύμφωνα με τις κανονικές διαδικασίες, στο 7ο πρόγραμμα-πλαίσιο, στο πρόγραμμα για τη διά βίου μάθηση και στο πρόγραμμα για την ανταγωνιστικότητα και την καινοτομία.

Οι πόροι που θα εισρέουν άμεσα στο ΕΙΤ θα χρησιμοποιούνται: (i) για να χρηματοδοτούν τις ΚΓΚ βάσει διαγωνισμού με γνώμονα την αριστεία και με κριτήρια τα οποία θα ορίσει το διοικητικό συμβούλιο του ΕΙΤ· (ii) για να χρηματοδοτούν τα έξοδα λειτουργίας του ΕΙΤ· ή (iii) για να συνεισφέρουν στο κεφάλαιο του ΕΙΤ.

Οι πόροι που θα εισρέουν απευθείας στις ΚΓΚ θα πρέπει να προσελκύονται από τις ΚΓΚ ή/και από τους οργανισμούς-εταίρους τους, μεταξύ άλλων, με τις συνήθεις διαδικασίες που ισχύουν για τα κοινοτικά προγράμματα και τα διαρθρωτικά ταμεία. Θα αποτελούν στοιχείο της προσφοράς που θα υποβάλλουν οι ΚΓΚ για να συμμετάσχουν στη διαγωνιστική διαδικασία η οποία θα τους εξασφαλίσει πόρους από το ΕΙΤ ή θα προσελκύονται εφόσον οι ΚΓΚ έχουν κερδίσει τέτοιους πόρους.

Ωστόσο, οι ακριβείς ρυθμίσεις της χρηματοδότησης του ΕΙΤ και των ΚΓΚ θα αποκρυσταλλωθούν με την πάροδο του χρόνου. Η Επιτροπή εκτιμά ότι το ΕΙΤ θα χρειαστεί εκ των προτέρων χρηματοδότηση από τον κοινοτικό προϋπολογισμό κατά τη φάση εκκίνησης, ενώ εξακολουθεί να ισχύει ο στόχος μεγιστοποίησης, μεσοπρόθεσμα, των εισφορών από εξωτερικές πηγές. Προβλέπεται επίσης μια εξισορρόπηση μεταξύ των πόρων που εισρέουν άμεσα στις ΚΓΚ, συμπεριλαμβανομένων των κοινοτικών προγραμμάτων, και των άμεσων εισφορών στο EIT από τον κοινοτικό προϋπολογισμό.

Λαμβανομένων υπόψη των στόχων της πρότασης, το σύνολο των δαπανών του ΕΙΤ και των ΚΓΚ για την περίοδο 2007–2013 μπορεί να ανέρχεται σε 2.367,1 εκατομμύρια ευρώ κατ’ εκτίμηση. Η χρηματοδότηση του ποσού αυτού μπορεί να γίνει είτε απευθείας από τον κοινοτικό προϋπολογισμό, άμεσα ή έμμεσα, μέσω των κοινοτικών προγραμμάτων, είτε από άλλες εξωτερικές πηγές.

Η Επιτροπή έχει τακτικές επαφές με τον ιδιωτικό τομέα και πιστεύει ότι υπάρχει αρκετό ενδιαφέρον για το ΕΙΤ το οποίο μπορεί να αξιοποιηθεί, μεταξύ άλλων, με τη χορήγηση συνολικών επιδοτήσεων για το αρχικό κεφάλαιο του ΕΙΤ. Στην πράξη, η ικανότητα του ΕΙΤ και των ΚΓΚ να προσελκύσουν εξωτερική χρηματοδότηση (ιδίως επιχειρηματική) θα εξαρτηθεί από την αξιοπιστία του επιχειρηματικού τους σχεδίου. Δύο είναι οι κρίσιμοι παράγοντες: (i) η ικανότητα των ΚΓΚ να προσελκύσουν τις πιο προηγμένες εταιρείες και τα καλύτερα πανεπιστήμια και ερευνητικές ομάδες και (ii) ο βαθμός στον οποίο η ίδια η Κοινότητα θα προβεί σε δημόσια δήλωση εμπιστοσύνης, δεσμευόμενη η ίδια να προσφέρει σημαντική χρηματοδοτική εισφορά για την εκκίνηση της διαδικασίας, και ο βαθμός στον οποίο θα φανεί ανοικτή να εξετάσει σε μεταγενέστερο στάδιο άλλες μορφές εισφορών που θα εισρεύσουν είτε απευθείας στο ΕΙΤ είτε στις ΚΓΚ. Σε αυτή τη βάση μπορεί να δημιουργηθεί ένας «ενάρετος κύκλος».

Όσον αφορά τις κοινοτικές πηγές , η Επιτροπή σημειώνει ότι δεν έχει γίνει ειδική πρόβλεψη για το ΕΙΤ στις νέες νομοθετικές προτάσεις που περιλαμβάνονταν στις διαπραγματεύσεις για τη διοργανική συμφωνία της 17ης Μαΐου 2006 σχετικά με τη δημοσιονομική πειθαρχία και τη χρηστή δημοσιονομική διαχείριση. Η Επιτροπή προτείνει, συνεπώς, να χρησιμοποιηθεί μέρος των περιθωρίων μη διατεθέντων πόρων κάτω του ανώτατου ορίου του υποτομέα 1A για την άμεση χρηματοδότηση του ΕΙΤ μέχρι του ποσού των 308,7 εκατομμυρίων ευρώ. Παράλληλα, η Επιτροπή θα εξακολουθήσει να διερευνά τις δυνατότητες εντοπισμού πρόσθετων πόρων επικαλούμενη, μεταξύ άλλων, κατά περίπτωση, τις διατάξεις της διοργανικής συμφωνίας.

Εισφορές στις ΚΓΚ ή στους οργανισμούς-εταίρους τους είναι πιθανόν να προέλθουν απευθείας από το 7ο πρόγραμμα-πλαίσιο, το πρόγραμμα για τη διά βίου μάθηση, το πρόγραμμα για την ανταγωνιστικότητα και την καινοτομία και από τα διαρθρωτικά ταμεία, σύμφωνα με τις αντίστοιχες διαδικασίες τους, και αναμένεται να αποτελέσουν σημαντικό μέρος της χρηματοδότησής τους. Με βάση τις πρώτες εμπειρίες και στο βαθμό που οι εισφορές αυτές κριθούν απαραίτητες και δεν μπορούν να παρασχεθούν στο πλαίσιο των υφιστάμενων νομικών βάσεων, θα εξεταστεί σε εύθετο χρόνο πρόταση για την απαραίτητη προσαρμογή.

Τα διαρθρωτικά ταμεία μπορούν εν δυνάμει να παίξουν σημαντικό ρόλο για τους οργανισμούς-εταίρους εμπλέκοντας επιλέξιμα κράτη μέλη, περιφέρειες, πόλεις και άλλους δικαιούχους, επειδή πολλά είδη δαπανών ή επενδύσεων είναι επιλέξιμα βάσει των κανόνων των διαρθρωτικών ταμείων και εμπίπτουν στους στόχους προτεραιότητας της Λισαβόνας.

Όσον αφορά τους εξωτερικούς πόρους , αναμένεται συγχρηματοδότηση από τους εταίρους που θα συμμετέχουν στις ΚΓΚ ή προσέλκυση χρηματοδότησης από αυτούς. Επιπλέον, σημαντικό μέρος της επένδυσης για τη βελτίωση των εγκαταστάσεων που χρησιμοποιούν οι ΚΓΚ μπορεί να καλυφθεί με απευθείας εισφορές των κρατών μελών, των περιφερειακών ή τοπικών αρχών ή από δάνεια, συμπεριλαμβανομένων των δανείων της ΕΤΕπ.

ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ

Ρήτρα επανεξέτασης

Η πρόταση περιλαμβάνει ρήτρα επανεξέτασης βάσει της οποίας η Επιτροπή θα υποβάλει έκθεση σχετικά με την εφαρμογή του κανονισμού για το ΕΙΤ και τις κατάλληλες προτάσεις για την τροποποίησή του ύστερα από μία πενταετία και στη συνέχεια ανά τετραετία.

Ευελιξία

Ο ειδικός χαρακτήρας και οι στόχοι του ΕΙΤ απαιτούν υψηλό επίπεδο ευελιξίας όσον αφορά το σχεδιασμό και τη λειτουργία του. Συγκεκριμένα, θα πρέπει να δοθεί προσοχή ώστε να αποφευχθεί κάθε περιττή περιπλοκή η οποία θα υπονόμευε τις καινοτομικές δυνατότητές του και θα οδηγούσε σε υπερβολική και αποθαρρυντική γραφειοκρατία όσον αφορά την οργάνωσή του καθώς και την επιλογή και την εφαρμογή των δραστηριοτήτων του.

Προσωπικό

Το ίδιο το EIT θα απασχολεί μικρό αριθμό προσωπικού, το οποίο εκτιμάται ότι θα είναι 60 άτομα κατά μέγιστο όριο, όταν φτάσει στον κανονικό ρυθμό λειτουργίας του, και θα περιλαμβάνει, σε ίσες αναλογίες, επιστημονικό προσωπικό, με συμβουλευτικό ρόλο, και βοηθητικό προσωπικό. Το προσωπικό θα απασχολείται απευθείας από το ΕΙΤ βάσει συμβάσεων ορισμένου χρόνου, σύμφωνα με τους όρους απασχόλησης του λοιπού προσωπικού των Ευρωπαϊκών Κοινοτήτων. Στο ΕΙΤ μπορούν επίσης να εργάζονται αποσπασμένοι υπάλληλοι από τα κράτη μέλη ή τον ιδιωτικό τομέα Το διοικητικό συμβούλιο θα θεσπίσει τις απαραίτητες διατάξεις ώστε να επιτρέψει να εργαστούν στο ΕΙΤ εμπειρογνώμονες με απόσπαση.

2006/0197 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

γα την ίδρυση του Ευρωπαϊκού Ινστιτούτου Τεχνολογίας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 157 παράγραφος 3,

την πρόταση της Επιτροπής[3],

τη γνώμη της Ευρωπαϊκής Οικονομικής και Κοινωνικής Επιτροπής[4],

τη γνώμη της Επιτροπής των Περιφερειών[5],

ενεργώντας σύμφωνα με τη διαδικασία του άρθρου 251 της Συνθήκης[6],

Εκτιμώντας τα ακόλουθα:

3. Το πρόγραμμα δράσης της Λισαβόνας για την ανάπτυξη και την απασχόληση υπογραμμίζει την ανάγκη δημιουργίας ελκυστικών όρων για τις επενδύσεις στη γνώση και την καινοτομία στην Ευρώπη ώστε να δοθεί ώθηση στην ανταγωνιστικότητα, στην ανάπτυξη και στην απασχόληση στην Ευρωπαϊκή Ένωση.

4. Τα κράτη μέλη είναι πρωταρχικά υπεύθυνα για τη διατήρηση μιας ισχυρής ευρωπαϊκής βιομηχανικής, ανταγωνιστικής και καινοτομικής βάσης. Ωστόσο, η φύση και το μέγεθος της πρόκλησης της καινοτομίας στην Ένωση απαιτούν επίσης την ανάληψη δράσης σε κοινοτικό επίπεδο.

5. Η Κοινότητα θα πρέπει να παράσχει υποστήριξη για την προώθηση της καινοτομίας ιδίως μέσω του 7ου προγράμματος-πλαισίου για την έρευνα και τεχνολογική ανάπτυξη, μέσω του προγράμματος για την ανταγωνιστικότητα και την καινοτομία, μέσω του ολοκληρωμένου προγράμματος για τη διά βίου μάθηση και μέσω των διαρθρωτικών ταμείων.

6. Χρειάζεται μια νέα πρωτοβουλία σε κοινοτικό επίπεδο, αναφερόμενη στο εξής ως «Το Ευρωπαϊκό Ινστιτούτο Τεχνολογίας (ΕΙΤ)», η οποία θα συμπληρώνει τις υφιστάμενες κοινοτικές και εθνικές πολιτικές και πρωτοβουλίες ενθαρρύνοντας την ολοκλήρωση του τριγώνου της γνώσης, που αποτελείται από την καινοτομία, την έρευνα και την εκπαίδευση, σε όλη την Ευρωπαϊκή ΄Ενωση.

7. Το Ευρωπαϊκό Συμβούλιο του Ιουνίου του 2006 κάλεσε την Επιτροπή να επεξεργαστεί επίσημη πρόταση για την ίδρυση του ΕΙΤ και να την υποβάλει το φθινόπωρο του 2006.

8. Το ΕΙΤ θα πρέπει να έχει ως στόχο του τη συμβολή στην ανάπτυξη της καινοτομικής ικανότητας της Κοινότητας και των κρατών μελών περιλαμβάνοντας στην προσπάθεια αυτή τις δραστηριότητες εκπαίδευσης, έρευνας και καινοτομίας κατά τα υψηλότερα δυνατά πρότυπα.

9. Μέσω του διοικητικού του συμβουλίου, το ΕΙΤ θα πρέπει να εντοπίσει στρατηγικές, μακροπρόθεσμες προκλήσεις για την καινοτομία στην Ευρώπη, ιδίως σε υπερεπιστημονικούς ή/και διεπιστημονικούς τομείς, συμπεριλαμβανομένων των προκλήσεων που έχουν ήδη εντοπιστεί σε ευρωπαϊκό επίπεδο, και θα πρέπει να παράσχει μια διαφανή διαδικασία για την επιλογή των άριστων κοινοτήτων γνώσης και καινοτομίας (στο εξής «ΚΓΚ») στους τομείς αυτούς· μεταξύ των μελών του διοικητικού συμβουλίου του ΕΙΤ θα πρέπει να υπάρχει ισόρροπη εκπροσώπηση του επιχειρηματικού κόσμου και της ερευνητικής/ακαδημαϊκής κοινότητας.

10. Για να μπορέσει να συμβάλει στην ανταγωνιστικότητα και να ενισχύσει τη διεθνή ελκυστικότητα της ευρωπαϊκής οικονομίας, το ΕΙΤ θα πρέπει να είναι σε θέση να προσελκύσει οργανισμούς-εταίρους, ερευνητές και φοιτητές από όλο τον κόσμο και να συνεργαστεί με οργανισμούς τρίτων χωρών.

11. Το ΕΙΤ θα πρέπει πρωταρχικά να λειτουργήσει με μακροπρόθεσμες στρατηγικές εταιρικές συμπράξεις αρίστων σε διεπιστημονική ή/και υπερεπιστημονική βάση, που να παρουσιάζουν δυνητικώς βασικό οικονομικό και κοινωνιακό ενδιαφέρον για την Ευρώπη. Οι εταιρικές αυτές συμπράξεις θα επιλέγονται από το διοικητικό συμβούλιο του ΕΙΤ και θα ορίζονται ως ΚΓΚ. Οι σχέσεις μεταξύ του ΕΙΤ και των ΚΓΚ θα διέπονται από συμβατικές συμφωνίες, στις οποίες θα αναφέρονται τα δικαιώματα και οι υποχρεώσεις των ΚΓΚ, θα εξασφαλίζεται ικανό επίπεδο συντονισμού και θα περιγράφεται ένας μηχανισμός παρακολούθησης και αξιολόγησης των δραστηριοτήτων και των αποτελεσμάτων των ΚΓΚ.

12. Υπάρχει η ανάγκη υποστήριξης της εκπαίδευσης ως αναπόσπαστης αν και συχνά απούσας συνιστώσας από μια συνολική στρατηγική για την καινοτομία. Η συμφωνία μεταξύ του ΕΙΤ και των ΚΓΚ θα πρέπει να προβλέπει ότι τα πτυχία και οι τίτλοι που θα απονέμονται μέσω των ΚΓΚ θα πρέπει να είναι πτυχία και τίτλοι του ΕΙΤ. Το ΕΙΤ θα πρέπει να προωθήσει την αναγνώριση των πτυχίων και των τίτλων του ΕΙΤ στα κράτη μέλη. Όλες αυτές οι δραστηριότητες θα πρέπει να διεξαχθούν με την επιφύλαξη της οδηγίας 2005/36/ΕΚ σχετικά με την αναγνώριση των επαγγελματικών προσόντων[7].

13. Το EIT θα πρέπει να καθορίσει κατευθυντήριες γραμμές για τη διαχείριση της διανοητικής ιδιοκτησίας, οι οποίες θα πρέπει να ενθαρρύνουν τη χρησιμοποίηση της διανοητικής ιδιοκτησίας βάσει των κατάλληλων προϋποθέσεων, μεταξύ άλλων, με την εκχώρηση αδειών εκμετάλλευσης· θα πρέπει να παρέχουν κατάλληλα κίνητρα για το ΕΙΤ και τους εταίρους του, ιδιώτες, ΚΓΚ και οργανισμούς-εταίρους, καθώς και για τη δημιουργία τεχνοβλαστών και για την εμπορική εκμετάλλευση. Στις περιπτώσεις που οι δραστηριότητες χρηματοδοτούνται από κοινοτικά προγράμματα-πλαίσια έρευνας και τεχνολογικής ανάπτυξης, ισχύουν οι κανόνες αυτών των προγραμμάτων.

14. Θα πρέπει να θεσπιστούν κατάλληλες διατάξεις οι οποίες να εγγυώνται την ευθύνη και τη διαφάνεια του ΕΙΤ. Το καταστατικό του EIT θεσπίζει τους κατάλληλους κανόνες που διέπουν τη λειτουργία του.

15. Για να εξασφαλίζεται η λειτουργική αυτονομία και η ανεξαρτησία του ΕΙΤ, το ΕΙΤ θα πρέπει να διαχειρίζεται το δικό του προϋπολογισμό του οποίου τα έσοδα θα πρέπει να περιλαμβάνουν εισφορά από την Κοινότητα, εισφορές από τα κράτη μέλη, εισφορές από ιδιωτικούς οργανισμούς, εθνικούς ή διεθνείς φορείς ή θεσμικά όργανα, έσοδα που θα δημιουργούνται από τις δραστηριότητες του ίδιου του ΕΙΤ ή θα προέρχονται από το αρχικό του κεφάλαιο. Το ΕΙΤ θα πρέπει να προσπαθήσει να προσελκύσει ολοένα μεγαλύτερες χρηματοδοτικές εισφορές από ιδιωτικούς οργανισμούς.

16. Η κοινοτική διαδικασία για τον προϋπολογισμό θα πρέπει να ισχύει σε ό,τι αφορά την κοινοτική επιχορήγηση και τυχόν άλλες επιδοτήσεις που καταλογίζονται στο γενικό προϋπολογισμό της Ευρωπαϊκής Ένωσης.

17. Ο παρών κανονισμός θεσπίζει ένα δημοσιονομικό πλαίσιο για την περίοδο 2008 έως 2013 το οποίο θα πρέπει να αποτελεί το κυριότερο σημείο αναφοράς της αρμόδιας για τον προϋπολογισμό αρχής, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση.

18. Το EIT είναι ένας οργανισμός που συστήνεται από τις Κοινότητες κατά την έννοια του άρθρου 185 παράγραφος 1 του κανονισμού (ΕΚ, Euratom) αριθ. 1605/2002 του Συμβουλίου, της 25 Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων([8]) και θα πρέπει να θεσπίζει τους δημοσιονομικούς κανόνες του αναλόγως.

19. Το διοικητικό συμβούλιο θα πρέπει να εγκρίνει ένα κυλιόμενο τριετές πρόγραμμα εργασίας, το οποίο θα πρέπει να εξεταστεί από την Επιτροπή ως προς τη συμπληρωματικότητά του με τις κοινοτικές πολιτικές και μέσα, και μια ετήσια έκθεση, στην οποία θα πρέπει να συμπεριλαμβάνεται ο πλήρης ισολογισμός και η οποία θα πρέπει να διαβιβάζεται στην Επιτροπή και να γνωστοποιείται στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο.

20. Είναι σκόπιμο να έχουν το δικαίωμα το Ευρωπαϊκό Κοινοβούλιο, το Συμβούλιο και η Επιτροπή να εκφέρουν άποψη για το πρόγραμμα εργασίας του ΕΙΤ, την ετήσια έκθεσή του, συμπεριλαμβανομένου του ισολογισμού του.

21. Είναι σκόπιμη η επανεξέταση της λειτουργίας του ΕΙΤ σε τακτά διαστήματα.

22. Επειδή οι στόχοι της δράσης δεν μπορούν να επιτευχθούν επαρκώς από τα κράτη μέλη και μπορούν, λόγω της κλίμακας και του υπερεθνικού χαρακτήρα τους, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίζει μέτρα, σύμφωνα με την αρχή της επικουρικότητας, η οποία ορίζεται στο άρθρο 5 της Συνθήκης. Σύμφωνα με την αρχή της αναλογικότητας, η οποία ορίζεται στο ίδιο άρθρο, ο κανονισμός δεν υπερβαίνει τα αναγκαία όρια για την επίτευξη των στόχων αυτών.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ιδρύεται Ευρωπαϊκό Ινστιτούτο Τεχνολογίας (στο εξής «EIT»).

Άρθρο 2

Ορισμοί

Για τους σκοπούς του παρόντος κανονισμού, ισχύουν οι ακόλουθοι ορισμοί:

23. Ως « καινοτομία » νοείται η διαδικασία και τα αποτελέσματά της με τα οποία νέες ιδέες δίνουν απαντήσεις στην κοινωνιακή ή οικονομική ζήτηση και δημιουργούν νέα προϊόντα, υπηρεσίες ή επιχειρηματικά μοντέλα που εισάγονται με επιτυχία σε μια υφιστάμενη αγορά ή που μπορούν να δημιουργήσουν νέες αγορές.

24. Ως « κ οινότητα γνώσης και καινοτομίας » νοείται μια κοινοπραξία οργανισμών-εταίρων, ανεξαρτήτως της ακριβούς νομικής μορφής της, η οποία επιλέγεται και ορίζεται από το ΕΙΤ με σκοπό να ασκήσει ολοκληρωμένες δραστηριότητες καινοτομίας, έρευνας και εκπαίδευσης του υψηλότερου δυνατού επιπέδου σε έναν συγκεκριμένο τομέα.

25. Ως « πανεπιστήμιο » νοείται κάθε είδους ίδρυμα της τριτοβάθμιας εκπαίδευσης που προσφέρει αναγνωρισμένα πτυχία ή άλλους αναγνωρισμένους τίτλους τριτοβάθμιας εκπαίδευσης, ανεξαρτήτως της ονομασίας του στο εθνικό πλαίσιο.

26. Ως « ερευνητικός οργανισμός » νοείται κάθε νομικό πρόσωπο δημόσιου ή ιδιωτικού δικαίου που πραγματοποιεί έρευνα ή τεχνολογική ανάπτυξη ως μία από τις βασικές λειτουργίες του.

27. Ως « οργανισμός-εταίρος » νοείται κάθε οργανισμός που είναι μέλος μιας ΚΓΚ και μπορεί να περιλαμβάνει ιδίως τα εξής: πανεπιστήμια, ερευνητικούς οργανισμούς, δημόσιες ή ιδιωτικές επιχειρήσεις, χρηματοπιστωτικά ιδρύματα, περιφερειακές και τοπικές αρχές, ιδρύματα.

28. Ως « εταιρική σύμπραξη » νοείται μια ομάδα οργανισμών - επίδοξων εταίρων που ενώνουν τις δυνάμεις τους για να θέσουν υποψηφιότητα για ΚΓΚ.

Άρθρο 3

Στόχος

Ο στόχος του ΕΙΤ είναι να συμβάλει στην ανταγωνιστικότητα της βιομηχανίας ενισχύοντας την καινοτομική ικανότητα των κρατών μελών και της Κοινότητας. Για να επιτύχει το στόχο του ενσωματώνει και χρησιμοποιεί την καινοτομία, την έρευνα και την εκπαίδευση κατά τα υψηλότερα δυνατά πρότυπα.

Άρθρο 4

Καθήκοντα

29. Για να επιτύχει το στόχο του το EIT:

α) εντοπίζει στρατηγικές μακροπρόθεσμες προκλήσεις σε τομείς βασικού, εν δυνάμει, οικονομικού και κοινωνιακού ενδιαφέροντος για την Ευρώπη, οι οποίοι είναι πιθανό να παραγάγουν μακροπρόθεσμα την υψηλότερη προστιθέμενη αξία καινοτομίας·

β) καθορίζει τις δικές του προτεραιότητες μεταξύ αυτών των προκλήσεων και επιλέγει εκείνες για τις οποίες θα αναλάβει πρωτοβουλίες και θα επενδύσει πόρους·

γ) ευαισθητοποιεί επίδοξους οργανισμούς-εταίρους·

δ) επιλέγει και ορίζει τις ΚΓΚ στους τομείς προτεραιότητας και καθορίζει τα δικαιώματα και τις υποχρεώσεις τους βάσει συμφωνίας· τους παρέχει κατάλληλη υποστήριξη· εφαρμόζει τα ενδεδειγμένα μέτρα ελέγχου ποιότητας· παρακολουθεί διαρκώς και αξιολογεί περιοδικά τις δραστηριότητές τους· εξασφαλίζει κατάλληλο επίπεδο συντονισμού μεταξύ τους·

ε) κινητοποιεί τα απαραίτητα κεφάλαια από δημόσιες και ιδιωτικές πηγές και χρησιμοποιεί τους πόρους του σύμφωνα με τον παρόντα κανονισμό. Προσπαθεί ιδίως να χρηματοδοτήσει ολοένα μεγαλύτερο ποσοστό του προϋπολογισμού του από ιδιωτικές πηγές και από τους πόρους που εξασφαλίζει από τη δική του δραστηριότητα·

στ) προωθεί την αναγνώριση των πτυχίων και των τίτλων του ΕΙΤ στα κράτη μέλη.

30. Μπορεί να συσταθεί ίδρυμα (στο εξής αναφερόμενο ως «ίδρυμα του EIT»), ιδίως με πρωτοβουλία του ΕΙΤ, με ειδικό στόχο την προώθηση και την υποστήριξη των δραστηριοτήτων του ΕΙΤ.

Το EIT μπορεί να συμβάλει μέχρι ποσοστού 3% του ετήσιου προϋπολογισμού του στο εν λόγω ίδρυμα.

Άρθρο 5

Οι κοινότητες γνώσης και καινοτομίας

31. Οι κοινότητες γνώσης και καινοτομίας αναλαμβάνουν συγκεκριμένα:

α) δραστηριότητες καινοτομίας και επενδύσεις οι οποίες ενσωματώνουν πλήρως την ερευνητική και την εκπαιδευτική διάσταση, προωθούν δε τη διάδοση και την αξιοποίηση των αποτελεσμάτων·

β) έρευνα αιχμής σε τομείς βασικού οικονομικού και κοινωνιακού ενδιαφέροντος για την Ευρωπαϊκή Κοινότητα με ισχυρό καινοτομικό δυναμικό·

γ) δραστηριότητες εκπαίδευσης και κατάρτισης σε επίπεδο μεταπτυχιακού και διδακτορικού, συμπεριλαμβανομένης της ανάπτυξης δεξιοτήτων συνδεόμενων με την καινοτομία και της βελτίωσης διευθυντικών και επιχειρηματικών δεξιοτήτων·

δ) διάδοση των καλύτερων πρακτικών, ιδίως πρακτικών διοίκησης οργανισμών με καινοτομικό προσανατολισμό και πρακτικών ανάπτυξης συνεργασιών ή δημιουργίας εταιρικών συμπράξεων μεταξύ της εκπαιδευτικής/ερευνητικής κοινότητας και του επιχειρηματικού κόσμου.

32. Η επιλογή μιας εταιρικής σύμπραξης από το EIT ως κοινότητας γνώσης και καινοτομίας θα γίνεται με βάση μια διαγωνιστική, ανοικτή και διαφανή διαδικασία, στο πλαίσιο της οποίας θα δημοσιεύονται αναλυτικές προδιαγραφές και όροι.

Για την επιλογή των εταιρικών συμπράξεων θα λαμβάνεται κυρίως υπόψη:

α) σχύουσα και η δυνητική καινοτομική ικανότητα στο πλαίσιο της εταιρικής σύμπραξης καθώς και η αριστεία της στον τομέα της εκπαίδευσης και της έρευνας·

β) η ικανότητά της να επιτύχει τους στόχους που καθόρισε το EIT·

γ) η οικονομική της εισφορά ή εισφορά σε είδος που προσέφερε στην ΚΓΚ·

δ) μια επίδειξη του καινοτομικού δυναμικού της, στην οποία να περιλαμβάνεται σχέδιο για τη διαχείριση της διανοητικής ιδιοκτησίας που να προσιδιάζει στον οικείο τομέα και να συνάδει με τις αρχές και τις κατευθυντήριες γραμμές του ΕΙΤ για τη διαχείριση της διανοητικής ιδιοκτησίας.

Η επιλογή στηρίζεται επίσης στα εξής στοιχεία:

α) στη λειτουργική διάρθρωση η οποία θα πρέπει να καταδεικνύει την προσήλωση στο EIT και τους στόχους του·

β) στην ικανότητα δημιουργίας ενός δυναμικού, ευέλικτου και ελκυστικού περιβάλλοντος εργασίας, το οποίο θα ανταμείβει τόσο τα ατομικά όσο και τα ομαδικά επιτεύγματα όσον αφορά την καινοτομία, την έρευνα και την εκπαίδευση·

γ) στη βάση επί της οποίας θα απονέμονται τα πτυχία και οι τίτλοι, μεταξύ άλλων στις ρυθμίσεις που έχουν γίνει ώστε να λαμβάνεται υπόψη η κοινοτική πολιτική στον ευρωπαϊκό χώρο της τριτοβάθμιας εκπαίδευσης, ιδίως όσον αφορά τη συμβατότητα, τη διαφάνεια, την αναγνώριση και την ποιότητα των πτυχίων και των τίτλων σπουδών·

δ) στην ικανότητα προσαρμογής της εταιρικής σύμπραξης και εγκόλπωσης των αλλαγών που συμβαίνουν στον τομέα της ή στο τοπίο της καινοτομίας.

33. Οι πόροι των ΚΓΚ προέρχονται από δημόσιες και ιδιωτικές πηγές. Μπορούν να περιλαμβάνουν ιδίως εισφορές προερχόμενες από το ΕΙΤ ή/και διοχετευόμενες μέσω του ΕΙΤ καθώς και εισφορές από τους οργανισμούς-εταίρους.

34. Οι εταιρικές συμπράξεις μπορούν να περιλαμβάνουν οργανισμούς-εταίρους από τρίτες χώρες οι οποίοι μπορούν να συμβάλουν θετικά στους στόχους της ΚΓΚ.

Άρθρο 6

Πτυχία και τίτλοι σπουδών

35. Η συμφωνία μεταξύ του EIT και των ΚΓΚ πρέπει να προβλέπει ότι στα γνωστικά αντικείμενα και στους τομείς στους οποίους διεξάγονται μελέτες ή ερευνητικές και καινοτομικές δραστηριότητες μέσα από τις ΚΓΚ, τα πτυχία και οι τίτλοι σπουδών που θα απονέμονται από τις ΚΓΚ θα είναι πτυχία και τίτλοι του ΕΙΤ.

36. Το EIT ενθαρρύνει τους οργανισμούς-εταίρους να απονέμουν κοινά πτυχία (joint degrees) και τίτλους σπουδών που να αντικατοπτρίζουν τον ολοκληρωμένο χαρακτήρα των ΚΓΚ. Ωστόσο τα πτυχία αυτά μπορεί επίσης να απονέμονται από ένα μόνο ίδρυμα ή να είναι διπλά ή πολλαπλά πτυχία και τίτλοι.

37. Τα κράτη μέλη συνεργάζονται για την αναγνώριση των πτυχίων και των τίτλων σπουδών του ΕΙΤ.

Άρθρο 7

Ανεξαρτησία του EIT και σύμπλευση με τη δράση της Κοινότητας, των κρατών μελών ή τη διακυβερνητική δράση

38. Το EIT διεξάγει τις δραστηριότητές του με ανεξαρτησία ως προς τις εθνικές αρχές και τις εξωτερικές πιέσεις. Είναι αυτόνομο στην καθημερινή του δραστηριότητα έναντι των κοινοτικών θεσμικών οργάνων. Τα μέλη των οργάνων του ΕΙΤ λαμβάνουν τα απαραίτητα μέτρα ώστε να αποφεύγονται οι συγκρούσεις συμφερόντων μεταξύ της εργασίας τους για λογαριασμό του ΕΙΤ και δραστηριοτήτων που άσκησαν προηγουμένως ή ασκούν ταυτόχρονα.

39. Η δραστηριότητα του EIT συνάδει με άλλες δράσεις σε κοινοτικό επίπεδο, ιδίως στους τομείς της καινοτομίας, της έρευνας και της εκπαίδευσης.

40. Το EIT λαμβάνει επίσης υπόψη του πολιτικές που ασκούνται και πρωτοβουλίες που λαμβάνοντα σε εθνικό και σε διακυβερνητικό επίπεδο.

Άρθρο 8

Τα όργανα του EIT

41. Τα όργανα του EIT είναι τα εξής:

α) Το διοικητικό συμβούλιο, το οποίο απαρτίζεται από μέλη υψηλού επιπέδου με πείρα στον τομέα των επιχειρήσεων, της έρευνας και της εκπαίδευσης, διευθύνει και αξιολογεί τις δραστηριότητες του ΕΙΤ και των ΚΓΚ και είναι υπεύθυνο για όλες τις υπόλοιπες στρατηγικές αποφάσεις.

β) Η εκτελεστική επιτροπή, η οποία εποπτεύει τη λειτουργία του ΕΙΤ και λαμβάνει τις αποφάσεις που είναι απαραίτητες μεταξύ των συνεδριάσεων του διοικητικού συμβουλίου.

γ) Ο διευθυντής, ο οποίος λογοδοτεί στο διοικητικό συμβούλιο για τη διοικητική και την οικονομική διαχείριση του ΕΙΤ και είναι ο νόμιμος εκπρόσωπός του.

δ) Η ελεγκτική επιτροπή, η οποία συμβουλεύει το διοικητικό συμβούλιο και το διευθυντή σχετικά με τις δομές οικονομικής και διοικητικής διαχείρισης και ελέγχου στο πλαίσιο του ΕΙΤ, σχετικά με την οργάνωση των οικονομικών δεσμών με τις ΚΓΚ και με οποιοδήποτε άλλο θέμα της ζητήσει το διοικητικό συμβούλιο.

42. Η Επιτροπή μπορεί να διορίζει παρατηρητές οι οποίοι θα λαμβάνουν μέρος στις συνεδριάσεις του διοικητικού συμβουλίου και της εκτελεστικής και ελεγκτικής επιτροπής.

Άρθρο 9

Διαχείριση της διανοητικής ιδιοκτησίας

43. Το EIT καθορίζει και δημοσιεύει τις αρχές και τις κατευθυντήριες γραμμές του για τη διαχείριση της διανοητικής ιδιοκτησίας, οι οποίες:

α) συμβάλλουν στην καινοτομική ικανότητα της ΕΕ·

β) συνεκτιμούν τις ιδιομορφίες του εκάστοτε τομέα·

γ) ενθαρρύνουν τη χρήση της διανοητικής ιδιοκτησίας, σύμφωνα με τις κατάλληλες προϋποθέσεις, για σκοπούς έρευνας και καινοτομίας, ιδίως καθορίζοντας τον τρόπο με τον οποίο θα επιμερίζεται η διανοητική ιδιοκτησία μεταξύ του EIT και των εταίρων του·

δ) παρέχουν τα κατάλληλα κίνητρα στο ΕΙΤ και στους εταίρους του, είτε αυτοί είναι ιδιώτες είτε ΚΓΚ είτε οργανισμοί-εταίροι·

ε) παρέχουν ειδικά κίνητρα για τη δημιουργία τεχνοβλαστών και εμπορικών επιτυχιών.

44. Στην αίτηση υποψηφιότητας που υποβάλουν οι οργανισμοί-εταίροι για να γίνουν ΚΓΚ θα πρέπει να μπορούν να επιδείξουν συμφωνία που έχουν συνάψει μεταξύ τους σχετικά με τα ακόλουθα ζητήματα, σύμφωνα με τις αρχές και τις κατευθυντήριες γραμμές που αναφέρονται στην παράγραφο 1:

α) κυριότητα, διαχείριση και προστασία των αποτελεσμάτων έρευνας και ανάπτυξης και άλλων αποτελεσμάτων·

β) δικαιώματα πρόσβασης στα προαναφερόμενα αποτελέσματα καθώς και στην προϋπάρχουσα γνώση·

γ) επιμερισμός του κόστους και των κερδών, για τον οποίο λαμβάνονται υπόψη οι εισφορές των διάφορων οργανισμών-εταίρων·

δ) ειδικές διατάξεις, πριμοδοτήσεις ή κίνητρα για την ενθάρρυνση της ανάπτυξης και της χρήσης των αποτελεσμάτων έρευνας και ανάπτυξης και άλλων αποτελεσμάτων, συμπεριλαμβανομένων των τεχνοβλαστών που προέκυψαν από τη χρήση αυτών των αποτελεσμάτων.

Άρθρο 10

Νομικό καθεστώς

45. Το ΕΙΤ έχει νομική προσωπικότητα. Σε κάθε κράτος μέλος διαθέτει την ευρύτερη δυνατή δικαιοπρακτική ικανότητα που προβλέπεται για τα νομικά πρόσωπα από τις εθνικές νομοθεσίες. Συγκεκριμένα, μπορεί να αγοράζει ή να μεταβιβάζει κινητά και ακίνητα περιουσιακά στοιχεία και να παρίσταται ενώπιων δικαστηρίου ως διάδικος.

46. Το πρωτόκολλο για τα προνόμια και τις ασυλίες των Ευρωπαϊκών Κοινοτήτων ισχύει στο EIT.

Άρθρο 11

Ευθύνη

47. Το EIT είναι αποκλειστικά υπεύθυνο για την εκπλήρωση των υποχρεώσεών του.

48. Η συμβατική ευθύνη του ΕΙΤ διέπεται από τις σχετικές συμβατικές διατάξεις και το εφαρμοστέο δίκαιο στην εκάστοτε σύμβαση.

Οι συμβάσεις τις οποίες συνάπτει το ΕΙΤ προβλέπουν ότι το Δικαστήριο των Ευρωπαϊκών Κοινοτήτων είναι αρμόδιο να εκδικάζει τις διαφορές.

49. Στην περίπτωση της εξωσυμβατικής ευθύνης, το EIT, σύμφωνα με τις κοινές γενικές αρχές των δικαίων των κρατών μελών, αποκαθιστά τυχόν ζημίες που προκάλεσε το ίδιο ή υπάλληλοί του κατά την εκτέλεση των καθηκόντων τους.

Το Δικαστήριο των Ευρωπαϊκών Κοινοτήτων είναι αρμόδιο για την εκδίκαση οποιασδήποτε διαφοράς η οποία συνδέεται με την αποκατάσταση αυτών των ζημιών.

50. Κάθε πληρωμή του ΕΙΤ για την κάλυψη της ευθύνης που αναφέρεται στις παραγράφους 2 και 3 καθώς και το κόστος και οι δαπάνες που προκαλούνται σε συνάρτηση με αυτή θεωρούνται δαπάνες του ΕΙΤ και καλύπτονται από τους πόρους του EIT.

Άρθρο 12

Διαφάνεια και πρόσβαση στα έγγραφα

51. Το EIT μεριμνά ώστε οι δραστηριότητές του να διεξάγονται με μεγάλη διαφάνεια.

52. Το EIT δημοσιεύει αμέσως :

α) τον εσωτερικό του κανονισμό

β) το κυλιόμενο τριετές πρόγραμμα εργασίας του καθώς και την ετήσια έκθεση δραστηριοτήτων του.

53. Με την επιφύλαξη των παραγράφων 4 και 5, το EIT δεν δημοσιοποιεί σε τρίτα μέρη εμπιστευτικές πληροφορίες που λαμβάνει, για τις οποίες έχει ζητηθεί εμπιστευτική μεταχείριση και έχει αιτιολογηθεί.

54. Τα μέλη των οργάνων του EIT υπόκεινται στην υποχρέωση τήρησης του απορρήτου που προβλέπεται στο άρθρο 287 της Συνθήκης.

Οι πληροφορίες που συγκεντρώνει το EIT σύμφωνα με τον παρόντα κανονισμό διέπονται από τον κανονισμό (ΕΚ) αριθ. 45/2001[9].

55. Ο κανονισμός (ΕΚ) αριθ. 1049/2001[10] ισχύει για τα έγγραφα που τηρεί το ΕΙΤ. Το διοικητικό συμβούλιο καθορίζει τους πρακτικούς κανόνες εφαρμογής του εν λόγω κανονισμού το αργότερο σε προθεσμία 6 μηνών από τη δημιουργία του ΕΙΤ.

Άρθρο 13

Πόροι

56. Το EIT χρηματοδοτείται ιδίως ως εξής:

α) από εισφορές από τον προϋπολογισμό της Ευρωπαϊκής Ένωσης·

β) από εισφορές των κρατών μελών ή των δημόσιων αρχών τους·

γ) από εισφορές επιχειρήσεων ή ιδιωτικών οργανισμών·

δ) από κληροδοτήματα, δωρεές και εισφορές ιδιωτών, θεσμικών οργάνων, ιδρυμάτων ή άλλων εθνικών φορέων·

ε) από έσοδα που προέρχονται από δικές του δραστηριότητες και αποτελέσματα ή από το κεφάλαιό του, συμπεριλαμβανομένων των εσόδων που διαχειρίζεται το ίδρυμα του ΕΙΤ ή των εσόδων από την είσπραξη δικαιωμάτων διανοητικής ιδιοκτησίας·

στ) από εισφορές τρίτων χωρών και διεθνών φορέων ή οργανισμών.

Μπορούν να περιλαμβάνονται εισφορές σε είδος.

57. Το EIT μπορεί να ζητήσει ή/και να διοχετεύσει κοινοτική βοήθεια, ιδίως στο πλαίσιο κοινοτικών προγραμμάτων και ταμείων. Στην περίπτωση αυτή, η βοήθεια δεν θα δίνεται σε δραστηριότητες που χρηματοδοτούνται ήδη από τον προϋπολογισμό της Κοινότητας.

Άρθρο 14

Προγραμματισμός και λογοδοσία

58. Το EIT εγκρίνει:

α) ένα κυλιόμενο τριετές πρόγραμμα εργασίας που περιέχει δήλωση προτεραιοτήτων και σχεδιαζόμενων πρωτοβουλιών, καθώς και εκτίμηση των χρηματοδοτικών αναγκών και πηγών. Το σχέδιο προγράμματος εργασίας υποβάλλεται από το διοικητικό συμβούλιο στην Επιτροπή. Η Επιτροπή εκδίδει γνώμη εντός τριών μηνών όσον αφορά τη συμπληρωματικότητά του προς τις κοινοτικές πολιτικές και τα κοινοτικά μέσα. Εάν η Επιτροπή διαφωνήσει, το διοικητικό συμβούλιο επανεξετάζει το πρόγραμμα και το εγκρίνει με τις κατάλληλες, ενδεχομένως, τροποποιήσεις.

β) μια ετήσια έκθεση πριν από τις 30 Ιουνίου κάθε έτους. Η έκθεση αναφέρει τις δραστηριότητες που διεξήγαγε το ΕΙΤ το προηγούμενο έτος και αξιολογεί τα αποτελέσματα σε σχέση με τους στόχους και το χρονοδιάγραμμα που είχαν τεθεί, με τους κινδύνους που συνδέονται με τις δραστηριότητες που πραγματοποιήθηκαν, με τη χρήση των πόρων και με τη γενική λειτουργία του ΕΙΤ. Περιλαμβάνει έναν πλήρως ελεγμένο ισολογισμό.

59. Το κυλιόμενο τριετές πρόγραμμα εργασίας και η ετήσια έκθεση διαβιβάζονται στην Επιτροπή, η οποία τα γνωστοποιεί στο Ευρωπαϊκό Κοινοβούλιο, στο Συμβούλιο και στο Ευρωπαϊκό Ελεγκτικό Συνέδριο.

60. Το Ευρωπαϊκό Κοινοβούλιο, το Συμβούλιο ή η Επιτροπή μπορούν να απευθύνουν γνωμοδότηση στο διοικητικό συμβούλιο του ΕΙΤ σχετικά με οποιοδήποτε θέμα περιλαμβάνεται στο κυλιόμενο τριετές πρόγραμμα εργασίας. Όταν οι γνωμοδοτήσεις αυτές απευθύνονται στο ΕΙΤ, το διοικητικό συμβούλιο απαντά εντός προθεσμίας τριών μηνών, δηλώνοντας τυχόν αλλαγές που έκανε στις προτεραιότητες και τις σχεδιαζόμενες δραστηριότητές του.

Άρθρο 15

Αξιολόγηση του EIT

61. Το EIT μεριμνά ώστε οι δραστηριότητές του, συμπεριλαμβανομένων εκείνων τις οποίες διαχειρίζονται οι ΚΓΚ, να υπόκεινται σε συνεχή παρακολούθηση και περιοδική αξιολόγηση από ανεξάρτητους εμπειρογνώμονες, ώστε να διασφαλίζεται η υψηλότερη δυνατή ποιότητα του αποτελέσματος και η αποτελεσματικότερη δυνατή χρήση των πόρων. Τα αποτελέσματα της αξιολόγησης δημοσιοποιούνται.

62. Εντός πέντε ετών από την ημερομηνία έκδοσης του παρόντος κανονισμού, και στη συνέχεια ανά τετραετία, η Επιτροπή δημοσιεύει αξιολόγηση του ΕΙΤ. Η αξιολόγηση αυτή βασίζεται σε ανεξάρτητη εξωτερική αξιολόγηση και εξετάζει τον τρόπο με τον οποίο το ΕΙΤ εκπληρώνει την αποστολή του. Καλύπτει όλες τις δραστηριότητες του ΕΙΤ και των ΚΓΚ και εξετάζει κατά πόσον οι δραστηριότητες που ασκούνται είναι αποτελεσματικές, διατηρήσιμες, αποδοτικές και καίριες· τέλος, εξετάζει τη σχέση τους με τις κοινοτικές πολιτικές. Συνεκτιμά τις απόψεις των ενδιαφερόμενων κύκλων τόσο σε ευρωπαϊκό όσο και σε εθνικό επίπεδο.

63. Το διοικητικό συμβούλιο λαμβάνει δεόντως υπόψη του τις διαπιστώσεις των αξιολογήσεων των προγραμμάτων και των εργασιών του EIT.

Άρθρο 16

Δημοσιονομικές αναλήψεις υποχρεώσεων

Η ενδεικτική χρηματοδότηση για την εφαρμογή του παρόντος κανονισμού κατά την εξαετή περίοδο η οποία αρχίζει από την 1η Ιανουαρίου 2008 ορίζεται σε 308,7 εκατομμύρια ευρώ. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 17

Κατάρτιση και έγκριση του ετήσιου προϋπολογισμού

64. Οι δαπάνες του ΕΙΤ περιλαμβάνουν τις δαπάνες για το προσωπικό, τις διοικητικές δαπάνες, τις δαπάνες για την υποδομή και τις λειτουργικές δαπάνες.

65. Το οικονομικό έτος αντιστοιχεί στο ημερολογιακό έτος.

66. Ο διευθυντής εκπονεί κατάσταση προβλεπόμενων εσόδων και εξόδων του ΕΙΤ για το επόμενο οικονομικό έτος και την υποβάλει στο διοικητικό συμβούλιο.

67. Τα έσοδα και οι δαπάνες πρέπει να ισοσκελίζονται.

68. Το διοικητικό συμβούλιο εγκρίνει το σχέδιο κατάστασης προβλέψεων, που συνοδεύεται από το κυλιόμενο τριετές πρόγραμμα εργασίας, και τα διαβιβάζει το αργότερο μέχρι τις 31 Μαρτίου στην Επιτροπή.

69. Βάσει της κατάστασης προβλέψεων, η Επιτροπή εγγράφει στο προσχέδιο του γενικού προϋπολογισμού της Ευρωπαϊκής Ένωσης τις προβλέψεις που κρίνει αναγκαίες για το ύψος της επιδότησης από το γενικό προϋπολογισμό.

70. Η αρμόδια για τον προϋπολογισμό αρχή εγκρίνει τις πιστώσεις στο πλαίσιο της επιδότησης που προορίζεται για το ΕΙΤ.

71. Το διοικητικό συμβούλιο εγκρίνει τον προϋπολογισμό του ΕΙΤ που καθίσταται οριστικός μετά την οριστική έγκριση του γενικού προϋπολογισμού της Ευρωπαϊκής Ένωσης. Εφόσον απαιτείται, προσαρμόζεται αναλόγως.

72. Οποιαδήποτε ουσιαστική τροποποίηση του προϋπολογισμού γίνεται με την ίδια διαδικασία.

Άρθρο 18

Εκτέλεση και έλεγχος του προϋπολογισμού

73. Το EIT εγκρίνει τους δημοσιονομικούς κανόνες του σύμφωνα με το άρθρο 185 παράγραφος 1 του κανονισμού ( EK, Euratom) n° 1605/2002 του Συμβουλίου. Λαμβάνεται δεόντως υπόψη η ανάγκη ικανής λειτουργικής ευελιξίας ώστε να είναι σε θέση το ΕΙΤ να επιτύχει τους στόχους του και να προσελκύσει και να διατηρήσει εταίρους από τον ιδιωτικό τομέα.

74. Ο διευθυντής εκτελεί τον προϋπολογισμό του EIT.

75. Οι λογαριασμοί του ΕΙΤ ενοποιούνται με τους λογαριασμούς της Επιτροπής.

76. Μετά από σύσταση του Συμβουλίου, το Ευρωπαϊκό Κοινοβούλιο χορηγεί απαλλαγή για το έτος n, πριν από τις 30 Απριλίου του έτους n + 2, στο διευθυντή όσον αφορά την εκτέλεση του προϋπολογισμού του ΕΙΤ και στο διοικητικό συμβούλιο όσον αφορά το ίδρυμα.

Άρθρο 19

Προστασία των οικονομικών συμφερόντων της Κοινότητας

77. Με σκοπό την καταπολέμηση της απάτης, της διαφθοράς και κάθε άλλης παράνομης δραστηριότητας, εφαρμόζονται χωρίς κανέναν περιορισμό οι διατάξεις του κανονισμού (ΕΚ) αριθ. 1073/1999[11].

78. Το EIT προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες της Ευρωπαϊκής Υπηρεσίας Καταπολέμησης της Απάτης (OLAF) ([12]). Το διοικητικό συμβούλιο επισημοποιεί αυτή την προσχώρηση και θεσπίζει τις απαραίτητες διατάξεις για να βοηθήσει την OLAF να πραγματοποιήσει τις εσωτερικές έρευνες.

79. Όλες οι αποφάσεις που εκδίδονται και οι συμβάσεις που συνάπτονται από το ΕΙΤ προβλέπουν ρητά ότι η OLAF και το Ελεγκτικό Συνέδριο μπορούν να διεξάγουν επιτόπιους ελέγχους εγγράφων σε όλους τους εργολάβους και υπεργολάβους που έχουν λάβει κοινοτικά κονδύλια, ακόμη και στις εγκαταστάσεις των τελικών δικαιούχων.

80. Οι διατάξεις των παραγράφων (1), (2) και (3) ισχύουν, τηρουμένων των αναλογιών, στο ίδρυμα του ΕΙΤ.

Άρθρο 20

Ρήτρα επανεξέτασης

Πέντε χρόνια έπειτα από την έκδοση του παρόντος κανονισμού, και στη συνέχεια ανά τετραετία, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού και με τη λειτουργία του ΕΙΤ και υποβάλλει ενδεχομένως κατάλληλες προτάσεις για την τροποποίηση του παρόντος κανονισμού.

Η εκθέσεις της Επιτροπής λαμβάνουν υπόψη τους τις ετήσιες εκθέσεις του διοικητικού συμβουλίου που προβλέπονται στο άρθρο 14 καθώς και τις εξωτερικές αξιολογήσεις που προβλέπονται στο άρθρο 15.

Άρθρο 21

Καταστατικό

Το καταστατικό του EIT, όπως παρατίθεται στο παράρτημα, εγκρίνεται.

Άρθρο 22

Έναρξη ισχύος

Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

Για το Ευρωπαϊκό Κοινοβούλιο

Ο Πρόεδρος

ΠΑΡΑΡΤΗΜΑ

Καταστατικό του Ευρωπαϊκού Ινστιτούτου τεχνολογίας

Άρθρο 1

Σύνθεση του διοικητικού συμβουλίου

81. Το διοικητικό συμβούλιο απαρτίζεται αφενός από διορισμένα μέλη, που αντιπροσωπεύουν ισόρροπα τον επιχειρηματικό κόσμο και την ακαδημαϊκή/ερευνητική κοινότητα (στο εξής «διορισμένα μέλη»), και, αφετέρου, από εκλεγμένα μέλη τα οποία προέρχονται και εκλέγονται από το προσωπικό καινοτομίας, από το ερευνητικό, ακαδημαϊκό, τεχνικό και διοικητικό προσωπικό, από τους φοιτητές και τους υποψήφιους διδάκτορες του EIT και των ΚΓΚ (στο εξής «αντιπροσωπευτικά μέλη»).

82. Τα διορισμένα μέλη είναι 15. Η θητεία τους είναι εξαετής και δεν μπορεί να ανανεωθεί. Διορίζονται από την Επιτροπή βάσει των προτάσεων μιας επιτροπής βολιδοσκόπησης. Αυτή η επιτροπή βολιδοσκόπησης αποτελείται από 4 ανεξάρτητους εμπειρογνώμονες υψηλού επιπέδου οι οποίοι διορίζονται από την Επιτροπή.

83. Η Επιτροπή φροντίζει να τηρείται η ισορροπία μεταξύ της ακαδημαϊκής/ερευνητικής κοινότητας και του επιχειρηματικού κόσμου καθώς και μεταξύ των δύο φύλων και συνεκτιμά τα διαφορετικά καινοτομικά, ερευνητικά και εκπαιδευτικά περιβάλλοντα της Ένωσης.

84. Το ένα τρίτο των διορισμένων μελών αντικαθίσταται ανά διετία. Τα μέλη των οποίων η θητεία λήγει μετά το δεύτερο και το τέταρτο έτος έπειτα από τον αρχικό διορισμό του διοικητικού συμβουλίου επιλέγονται με κλήρο.

85. Τα αντιπροσωπευτικά μέλη είναι τέσσερα. Η θητεία τους είναι τριετής και μπορεί να ανανεωθεί μία φορά. Η θητεία τους λήγει εάν αποχωρήσουν από το ΕΙΤ ή από την ΚΓΚ. Αντικαθίστανται με την ίδια διαδικασία για το υπόλοιπο της θητείας τους.

86. Οι όροι και οι λεπτομέρειες εκλογής και αντικατάστασης των «αντιπροσωπευτικών μελών» εγκρίνονται από το διοικητικό συμβούλιο με βάση πρόταση του διευθυντή πριν αρχίσει να λειτουργεί η πρώτη ΚΓΚ. Ο μηχανισμός αυτός εξασφαλίζει τη δέουσα εκπροσώπηση της πολυμορφίας και συνεκτιμά την εξέλιξη του ΕΙΤ και των ΚΓΚ.

87. Στην περίπτωση κατά την οποία ένα μέλος του διοικητικού συμβουλίου αδυνατεί να τερματίσει τη θητεία του, αντικαθίσταται από αναπληρωματικό μέλος το οποίο διορίζεται ή εκλέγεται με την ίδια διαδικασία που είχε εφαρμοστεί και για το αποχωρούν μέλος για το υπόλοιπο της θητείας του αποχωρούντος μέλους.

Άρθρο 2

Αρμοδιότητες του διοικητικού συμβουλίου

88. Τα μέλη του διοικητικού συμβουλίου ενεργούν προς το συμφέρον του ΕΙΤ, διαφυλάσσοντας τους στόχους και την αποστολή του, την ταυτότητα και τη συνοχή του.

89. Συγκεκριμένα, το διοικητικό συμβούλιο:

α) εγκρίνει τη στρατηγική του ΕΙΤ έτσι όπως αποτυπώνεται στο τριετές κυλιόμενο πρόγραμμα εργασίας του, τους ετήσιους λογαριασμούς και τον ισολογισμό του και την ετήσια έκθεση δραστηριοτήτων του με βάση πρόταση του διευθυντή·

β) καθορίζει τους τομείς στους οποίους ιδρύονται ΚΓΚ·

γ) θεσπίζει αυστηρές, διαφανείς και εύχρηστες διαδικασίες επιλογής ΚΓΚ· οι διαδικασίες αυτές περιλαμβάνουν αξιολόγηση από εξωτερικό εμπειρογνώμονα και καλύπτουν τις σχέσεις μεταξύ του ΕΙΤ και των ΚΓΚ·

δ) επιλέγει και ορίζει μια εταιρική σύμπραξη ως ΚΓΚ ή ανακαλεί την επιλογή του, εάν χρειαστεί·

ε) εξασφαλίζει διαρκή αξιολόγηση των δραστηριοτήτων των ΚΓΚ·

στ) θεσπίζει τον εσωτερικό του κανονισμό, καθώς και τους εσωτερικούς κανονισμούς της εκτελεστικής και της ελεγκτικής επιτροπής·

ζ) καθορίζει, σε συμφωνία με την Επιτροπή, τις κατάλληλες αμοιβές για τα μέλη του διοικητικού συμβουλίου και της εκτελεστικής και της ελεγκτικής επιτροπής· οι αμοιβές αυτές συγκρίνονται με τις αμοιβές για ανάλογες υπηρεσίες που παρέχονται στα κράτη μέλη·

η) θεσπίζει τη διαδικασία επιλογής της εκτελεστικής επιτροπής, της ελεγκτικής επιτροπής και του διευθυντή·

θ) διορίζει το διευθυντή, τον υπόλογο και τα μέλη της εκτελεστικής επιτροπής και της ελεγκτικής επιτροπής·

ι) συγκροτεί, εφόσον είναι απαραίτητο, συμβουλευτικές ομάδες, οι οποίες μπορεί να έχουν καθορισμένη διάρκεια·

κ) προάγει το ΕΙΤ συνολικά, με σκοπό να αυξήσει της ελκυστικότητά του και να το καταστήσει «διεθνή παίκτη» όσον αφορά την αριστεία στην εκπαίδευση, στην έρευνα και στην καινοτομία·

λ) θεσπίζει κώδικα δεοντολογίας σχετικά με τη σύγκρουση συμφερόντων·

μ) καθορίζει αρχές και κατευθυντήριες γραμμές για τη διαχείριση των δικαιωμάτων διανοητικής ιδιοκτησίας.

90. Το διοικητικό συμβούλιο μπορεί να αναθέτει ειδικά καθήκοντα στην εκτελεστική επιτροπή.

91. Το διοικητικό συμβούλιο εκλέγει τον πρόεδρο ή την πρόεδρό του μεταξύ των διορισμένων μελών. Η εντολή του προέδρου είναι τριετούς διάρκειας, ανανεώσιμη μία φορά.

Άρθρο 3

Λειτουργία του διοικητικού συμβουλίου

92. Το διοικητικό συμβούλιο εκδίδει αποφάσεις με απλή πλειοψηφία του συνόλου των μελών του.

Ωστόσο, οι αποφάσεις βάσει του άρθρου 2 παράγραφος 2 στοιχεία (α), (β), (γ), (δ) και (θ) και παράγραφος 4 του παρόντος καταστατικού απαιτούν πλειοψηφία δύο τρίτων επί του συνόλου των μελών.

93. Το διοικητικό συμβούλιο συνέρχεται σε τακτική συνεδρίαση τουλάχιστον τρεις φορές ετησίως και σε έκτακτη συνεδρίαση όταν συγκαλείται από τον πρόεδρό του ή μετά από αίτηση του ενός τρίτου τουλάχιστον των μελών του.

94. Ως μεταβατική διάταξη προβλέπεται ότι το διοικητικό συμβούλιο αποτελείται αποκλειστικά από διορισμένα μέλη έως ότου διεξαχθούν αρχαιρεσίες για την εκλογή των αντιπροσωπευτικών μελών, μετά τη συγκρότηση της πρώτης ΚΓΚ.

Άρθρο 4

Η εκτελεστική επιτροπή

95. Η εκτελεστική επιτροπή απαρτίζεται από πέντε πρόσωπα, συμπεριλαμβανομένου του προέδρου του διοικητικού συμβουλίου, ο οποίος είναι επίσης πρόεδρος της εκτελεστικής επιτροπής.

Τα υπόλοιπα τέσσερα μέλη επιλέγονται από το διοικητικό συμβούλιο μεταξύ των «διορισμένων μελών».

96. Η εκτελεστική επιτροπή συνεδριάζει σε τακτική βάση μετά από πρόσκληση του προέδρου της ή μετά από αίτημα του διευθυντή.

97. Η εκτελεστική επιτροπή λαμβάνει τις αποφάσεις της με απλή πλειοψηφία του συνόλου των μελών της.

98. Η εκτελεστική επιτροπή:

α) προετοιμάζει τις συνεδριάσεις του διοικητικού συμβουλίου·

β) εποπτεύει την εφαρμογή του κυλιόμενου τριετούς προγράμματος εργασίας του ΕΙΤ·

γ) εποπτεύει τη διαδικασία επιλογής των ΚΓΚ·

δ) λαμβάνει τυχόν αποφάσεις που τις ανατίθενται από το διοικητικό συμβούλιο.

Άρθρο 5

Ο διευθυντής

99. Ο διευθυντής είναι πρόσωπο με εμπειγνωσία και μεγάλη φήμη στους τομείς στους οποίους δραστηριοποιείται το ΕΙΤ. Διορίζεται από το διοικητικό συμβούλιο για τετραετή θητεία. Το διοικητικό συμβούλιο μπορεί να παρατείνει τη θητεία αυτή μία φορά και για μία τετραετία εφόσον κρίνει ότι τα συμφέροντα του ΕΙΤ εξυπηρετούνται καλύτερα με τον τρόπο αυτό.

100. Ο διευθυντής είναι αρμόδιος για την καθημερινή διαχείριση του ΕΙΤ του οποίου είναι ο νόμιμος εκπρόσωπος. Λογοδοτεί στο διοικητικό συμβούλιο στο οποίο υποβάλλει εκθέσεις σε συνεχή βάση σχετικά με την εξέλιξη των δραστηριοτήτων του ΕΙΤ.

101. Συγκεκριμένα, ο διευθυντής:

α) υποστηρίζει το διοικητικό συμβούλιο και την εκτελεστική επιτροπή στο έργο τους και προσφέρει γραμματειακή υποστήριξη για τις συνεδριάσεις τους·

β) προετοιμάζει το σχέδιο στρατηγικής και προϋπολογισμού το οποίο υποβάλλει στο διοικητικό συμβούλιο μέσω της εκτελεστικής επιτροπής·

γ) διευθύνει τη διαδικασία επιλογής για τις ΚΓΚ· εξασφαλίζει δε ότι η διαδικασία αυτή, στα διάφορα στάδιά της, διεξάγεται με διαφάνεια και αντικειμενικότητα·

δ) οργανώνει και διαχειρίζεται τις δραστηριότητες του ΕΙΤ·

ε) είναι υπεύθυνος για τα διοικητικά και οικονομικά ζητήματα, συμπεριλαμβανομένης της εκτέλεσης του προϋπολογισμού του ΕΙΤ. Σχετικά με αυτό, ο διευθυντής λαμβάνει δεόντως υπόψη του τις πληροφορίες που του δίνει η ελεγκτική επιτροπή·

στ) είναι αρμόδιος για όλα τα θέματα του προσωπικού·

ζ) καταρτίζει το σχέδιο κυλιόμενου τριετούς προγράμματος εργασίας και το σχέδιο ετήσιας έκθεσης δραστηριοτήτων του ΕΙΤ και τα υποβάλλει στο διοικητικό συμβούλιο·

η) υποβάλλει το σχέδιο ετήσιων λογαριασμών και ισολογισμού στην ελεγκτική επιτροπή και στη συνέχεια στο διοικητικό συμβούλιο μέσω της εκτελεστικής επιτροπής·

θ) μεριμνά ώστε οι υποχρεώσεις του EIT, βάσει των συμβάσεων και των συμφωνιών που συνάπτει, να τηρούνται·

ι) παρέχει στην εκτελεστική επιτροπή και στο διοικητικό συμβούλιο όλες τις πληροφορίες που είναι απαραίτητες για την εκτέλεση των καθηκόντων τους.

Άρθρο 6

Η ελεγκτική επιτροπή

102. Η ελεγκτική επιτροπή απαρτίζεται από πέντε πρόσωπα που διορίζονται για τετραετή περίοδο από το διοικητικό συμβούλιο, ύστερα από διαβούλευση με την Επιτροπή, επιλέγονται δε μεταξύ των εξωτερικών συμβούλων με κατάλληλη εμπειρογνωσία στον έλεγχο και στο δημοσιονομικό έλεγχο ακαδημαϊκών ή ερευνητικών οργανισμών και επιχειρήσεων.

103. Η ελεγκτική επιτροπή εκτελεί τα καθήκοντά της με απόλυτη ανεξαρτησία από τα άλλα όργανα του EIT.

104. Η ελεγκτική επιτροπή εκλέγει τον πρόεδρό της.

105. Η ελεγκτική επιτροπή εξετάζει τους προσωρινούς λογαριασμούς και εκδίδει συστάσεις προς το διοικητικό συμβούλιο και το διευθυντή.

106. Τα καθήκοντα που ανατίθεται στον εσωτερικό ελεγκτή της Επιτροπής βάσει του άρθρου 185 παράγραφος 3 του κανονισμού (ΕΚ, Euratom) αριθ. 1605/2002 ασκούνται υπό την ευθύνη της ελεγκτικής επιτροπής, η οποία προβλέπει τις κατάλληλες διατάξεις.

Άρθρο 7

Προσωπικό του EIT

107. Το προσωπικό του EIT αποτελείται από προσωπικό που απασχολείται άμεσα από το ΕΙΤ βάσει συμβάσεων ορισμένου χρόνου. Το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων εφαρμόζεται και στο διευθυντή και στο προσωπικό του EIT.

108. Στο ΕΙΤ μπορούν να αποσπώνται εμπειρογνώμονες για ορισμένη χρονική διάρκεια είτε από τα κράτη μέλη είτε από άλλους εργοδότες.

Το διοικητικό συμβούλιο θεσπίζει διατάξεις που δίνουν τη δυνατότητα σε εμπειρογνώμονες από τα κράτη μέλη ή άλλους εργοδότες να εργαστούν με απόσπαση για το ΕΙΤ και καθορίζουν τα δικαιώματα και τις υποχρεώσεις τους.

109. Το ΕΙΤ ασκεί, όσον αφορά το προσωπικό του, τις αρμοδιότητες που ανατίθενται στην αρχή η οποία είναι εξουσιοδοτημένη να συνάπτει συμβάσεις με τα μέλη του προσωπικού.

110. Μπορεί να ζητηθεί από μέλος του προσωπικού να επανορθώσει, εν όλω ή εν μέρει, τυχόν ζημία που υπέστη το ΕΙΤ ως αποτέλεσμα σοβαρού παραπτώματος που διέπραξε το ίδιο κατά τη διάρκεια ή σε σχέση με την επιτέλεση των καθηκόντων του.

Άρθρο 8

Αρχές που διέπουν την οργάνωση και τη διαχείριση των κοινοτήτων γνώσης και καινοτομίας

111. Το διοικητικό συμβούλιο θεσπίζει ένα κατευθυντήριο πλαίσιο στο οποίο βασίζονται οι γενικοί και οι ειδικοί όροι των συμφωνιών με τις ΚΓΚ καθώς και οι γενικοί και οι ειδικοί όροι χρηματοδότησης, παρακολούθησης και αξιολόγησης των δραστηριοτήτων τους. Το πλαίσιο αυτό δημοσιεύεται πριν ξεκινήσει η διαδικασία επιλογής των ΚΓΚ.

112. Το διοικητικό συμβούλιο παρέχει ειδικότερα καθοδήγηση σχετικά με τα εξής:

α) παρακολούθηση και αξιολόγηση των ΚΓΚ και συμμετοχή του ΕΙΤ στη διοίκησή τους.

β) ένταξη της επιχειρηματικής διάστασης στις ερευνητικές και εκπαιδευτικές δραστηριότητες, συμπεριλαμβανομένων του σχεδιασμού και της εφαρμογής εκπαιδευτικών δραστηριοτήτων και των προσπαθειών έρευνας και ανάπτυξης· κινητικότητα προσωπικού και φοιτητών/ερευνητών μεταξύ επιχειρηματικού κόσμου και ακαδημαϊκής/ερευνητικής κοινότητας· παροχή εκπαιδευτικού περιεχομένου που λαμβάνει υπόψη την επιχειρηματική διάσταση και θέματα διοίκησης επιχειρήσεων και καινοτομίας· κοινοχρησία των αποτελεσμάτων και επιμερισμός των εσόδων που προκύπτουν από τα αποτελέσματα μεταξύ των εταίρων· διάδοση των αποτελεσμάτων και των καλών πρακτικών σε οργανισμούς που δεν είναι εταίροι, συμπεριλαμβανομένων των μικρομεσαίων επιχειρήσεων.

γ) τρόποι εξασφάλισης ότι τα προγράμματα σπουδών και οι εσωτερικές πρακτικές καλλιεργούν μια επιχειρηματική και καινοτομική νοοτροπία.

113. Βάσει των όρων της συμφωνίας τους με το ΕIT, οι ΚΓΚ έχουν σημαντική αυτονομία να καθορίσουν οι ίδιες την εσωτερική τους οργάνωση καθώς και το ακριβές τους πρόγραμμα και τις μεθόδους εργασίας τους.

Άρθρο 9

Αρχές αξιολόγησης και παρακολούθησης των κοινοτήτων γνώσης και καινοτομίας

Το EIT οργανώνει συνεχή παρακολούθηση και περιοδικές ανεξάρτητες αξιολογήσεις των αποτελεσμάτων της κάθε ΚΓΚ. Οι αξιολογήσεις αυτές βασίζονται στην καλή διοικητική πρακτική και σε παραμέτρους με βάση τα αποτελέσματα, αποφεύγουν δε τις περιττές διατυπώσεις και διαδικασίες.

Άρθρο 10

Διάρκεια, συνέχεια και τέλος μιας κοινότητας γνώσης και καινοτομίας

114. Με την επιφύλαξη των αποτελεσμάτων των περιοδικών αξιολογήσεων και των ιδιομορφιών που παρουσιάζουν συγκεκριμένοι τομείς, το χρονοπλαίσιο μιας ΚΓΚ είναι συνήθως 7-15 χρόνια.

115. Το διοικητικό συμβούλιο μπορεί κατ’ εξαίρεση να αποφασίσει να παρατείνει τη λειτουργία μιας ΚΓΚ πέρα από την αρχικά καθορισμένη περίοδο εφόσον κρίνει ότι αυτή είναι η ενδεδειγμένη οδός για την επίτευξη του στόχου του ΕΙΤ.

116. Σε περίπτωση που οι αξιολογήσεις μιας ΚΓΚ δείξουν ανεπαρκή αποτελέσματα, το διοικητικό συμβούλιο λαμβάνει τα ενδεδειγμένα μέτρα, μεταξύ άλλων, μείωση, τροποποίηση ή απόσυρση της χρηματοδοτικής υποστήριξης ή λύση της συμφωνίας.

Άρθρο 11

Εκτέλεση και έλεγχος του προϋπολογισμού

117. Ο υπόλογος του ΕΙΤ κοινοποιεί στην Ελεγκτική Επιτροπή, στον υπόλογο της Επιτροπής και στο Ελεγκτικό Συνέδριο, το αργότερο την 1η Μαρτίου μετά από κάθε οικονομικό έτος, τους προσωρινούς λογαριασμούς, συνοδευόμενους από την έκθεση για τη δημοσιονομική και την οικονομική διαχείριση του οικονομικού έτους.

118. Μετά την παραλαβή της γνωμοδότησης της Ελεγκτικής Επιτροπής και των παρατηρήσεων του Ελεγκτικού Συνεδρίου για τους προσωρινούς λογαριασμούς του ΕΙΤ, ο διευθυντής καταρτίζει τους οριστικούς λογαριασμούς του ΕΙΤ με δική του ευθύνη και τους διαβιβάζει για διατύπωση γνώμης στο διοικητικό συμβούλιο.

119. Το διοικητικό συμβούλιο διατυπώνει γνώμη για τους οριστικούς λογαριασμούς του ΕΙΤ.

120. Το αργότερο την 1η Ιουλίου του επομένου έτους, ο διευθυντής αποστέλλει τους οριστικούς λογαριασμούς, συνοδευόμενους από τη γνώμη που διατυπώθηκε από το διοικητικό συμβούλιο, στην Επιτροπή, στο Ελεγκτικό Συνέδριο, στο Ευρωπαϊκό Κοινοβούλιο και στο Συμβούλιο.

121. Ο διευθυντής αποστέλλει στο Ελεγκτικό Συνέδριο απάντηση στις παρατηρήσεις του το αργότερο στις 30 Σεπτεμβρίου. Αποστέλλει επίσης την απάντηση αυτή στο διοικητικό συμβούλιο.

Άρθρο 12

Διάλυση του EIT

Σε περίπτωση διάλυσης του ΕΙΤ, η εκκαθάρισή του γίνεται υπό την εποπτεία της Επιτροπής σύμφωνα με την ισχύουσα νομοθεσία. Οι συμφωνίες με τις ΚΓΚ και η ιδρυτική πράξη του ιδρύματος του ΕΙΤ προβλέπουν τις κατάλληλες διατάξεις γι’ αυτήν την περίπτωση.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

ΟΝΟΜΑΣΙΑ ΤΗΣ ΠΡΟΤΑΣΗΣ:

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την ίδρυση του Ευρωπαϊκού Ινστιτούτου Τεχνολογίας

ΠΛΑΙΣΙΟ ΔΒΔ/ΠΒΔ (Διαχείριση βάσει δραστηριοτήτων/προϋπολογισμοσ βάσει δραστηριοτητων)

Τομέας (-είς) δραστηριότητας και σχετική (-ές) δραστηριότητα (-ες):

Υποτομέας 1α: Ανταγωνιστικότητα για την ανάπτυξη και την απασχόληση.

ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ

Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B..A) περιλαμβανομένων των ονομασιών τους:

02 02 10 «Ευρωπαϊκό Ινστιτούτο Τεχνολογίας»

02 02 10 01 «Διοικητική δομή»

02 02 10 02 «Δραστηριότητες του ΕΙΤ, ιδίως κοινότητες γνώσης και καινοτομίας, επιδοτήσεις και βελτίωση της ικανότητας καινοτομίας/έρευνας/εκπαίδευσης» Διάρκεια της δράσης και της δημοσιονομικής επίπτωσης:

Ξεκινά το 2008 και είναι ανοικτή (υπάρχει ρήτρα επανεξέτασης η οποία προβλέπει αναθεώρηση του κανονισμού ανά πενταετία).

Η δημοσιονομική επίπτωση στο γενικό προϋπολογισμό της ΕΕ του 2008 – 2013 θα είναι 308,7 εκατομμύρια ευρώ (επιχειρησιακές δαπάνες) για την περίοδο 2008 – 2013

Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

02021001 02021002 | ΜΥΔ ΜΥΔ | ΔΠ ΔΠ | ΝΑΙ ΝΑΙ | ΟΧΙ ΟΧΙ | ΝΑΙ ΝΑΙ | Αριθ. 1α Αριθ. 1α |

ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

Δημοσιονομικοί πόροι

Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Οι πρώτες σειρές του πίνακα αντιπροσωπεύουν τις πιστώσεις που πρέπει να ληφθούν από τα περιθώρια κάτω του ανώτατου ορίου του τομέα 1A.

εκατ. ευρώ (τρία δεκαδικά ψηφία)

Σύνολο ανθρώπινων πόρων | 5,5 | 5,5 | 3 | 3 | 3 | 3 |

ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

Ανάγκη υλοποίησης βραχυπρόθεσμα ή μακροπρόθεσμα

123. Βλέπε αξιολόγηση αντικτύπου και αιτιολογική έκθεση

Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Βλέπε αξιολόγηση αντικτύπου και αιτιολογική έκθεση

Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ

Βλέπε αξιολόγηση αντικτύπου και αιτιολογική έκθεση

Κατά την περίοδο των επόμενων δημοσιονομικών προοπτικών (2007 – 2013), οι επιχειρησιακοί στόχοι του ΕΙΤ είναι η σύσταση 6 κοινοτήτων γνώσης και καινοτομίας (ΚΓΚ) και μιας διοικητικής δομής για το συντονισμό του όλου συστήματος. Οι ΚΓΚ θα επιτελούν δραστηριότητες καινοτομίας, έρευνας και εκπαίδευσης ενσωματώνοντας στις δραστηριότητες αυτές τις συμβολές των οργανισμών-εταίρων.

Σύμφωνα με τις εκτιμήσεις μας, η πρόταση βασίζεται στην υπόθεση ότι οι ΚΓΚ, όταν φτάσουν στον κανονικό ρυθμό λειτουργίας τους, θα απασχολούν περίπου 1.000 άτομα προσωπικό: περίπου 100 θα είναι τα μέλη του ακαδημαϊκού προσωπικού, 300 οι ερευνητές και 600 τα μέλη του τεχνικού και βοηθητικού προσωπικού. Η κάθε ΚΓΚ θα έχει κατά προσέγγιση 600 μεταπτυχιακούς φοιτητές και 400 υποψήφιους διδάκτορες ανά πάσα στιγμή.

Η διοικητική δομή θα είναι αυστηρά περιορισμένη σε μέγεθος και με την πάροδο του χρόνου θα αποκτήσει 30 μέλη επιστημονικού και στελεχικού προσωπικού και 30 μέλη βοηθητικού προσωπικού.

Δείκτες:

Επειδή οι δραστηριότητες καινοτομίας και έρευνας απαιτούν μια ελάχιστη διάρκεια χρόνου πριν αποδώσουν τα πρώτα τους αποτελέσματα, κατά την αρχική περίοδο λειτουργίας του ΕΙΤ θα γίνει εκτεταμένη χρήση δεικτών εισροών όπως είναι ο αριθμός κοινοτήτων γνώσης που δημιουργήθηκαν σε σύγκριση με το επιχειρηματικό σχέδιο· η εκτέλεση του προϋπολογισμού σε σχέση με τους στόχους (ποσοστό % των χρημάτων που πράγματι χρησιμοποιήθηκαν)· το ποσοστό χρηματοδοτικής εισφοράς που προέρχεται από πηγές εκτός της Ευρωπαϊκής Επιτροπής· ο αριθμός και η αύξηση του αριθμού των υποψήφιων φοιτητών μεταπτυχιακού επιπέδου και διδακτορικού επιπέδου.

Μακροπρόθεσμα, οι δείκτες αυτοί θα πρέπει να συμπληρωθούν από ένα σύνολο δεικτών αποτελεσμάτων όπως είναι ο πραγματικός αριθμός και η εξέλιξη του αριθμού διπλωμάτων ευρεσιτεχνίας που παρήγαγε η ΕΕ και τα έσοδα που δημιουργήθηκαν από την εκμετάλλευση δικαιωμάτων διανοητικής ιδιοκτησίας (μερίδιο στο συνολικό προϋπολογισμό του ΕΙΤ), ο αριθμός και το ύψος των συμβάσεων με επιχειρήσεις· ο αρχικός μισθός των νεοπροσλαμβανόμενων αποφοίτων (κατόχων μεταπτυχιακού και κατόχων διδακτορικού)· η μέση διάρκεια αναζήτησης πρώτης εργασίας για τους νέους αποφοίτους (κατόχους μεταπτυχιακού και κατόχους διδακτορικού).

Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα με ανάθεση σε:

( εκτελεστικούς οργανισμούς

X οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς/οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (διευκρινίστε)

Παρατηρήσεις:

Το EIT είναι οργανισμός που θα συσταθεί από τις Κοινότητες σύμφωνα με το άρθρο 185 του δημοσιονομικού κανονισμού αλλά δεν θα αποτελεί «οργανισμό» σύμφωνα με τη γενικά αποδεκτή έννοια αυτής της λέξης. Ο εσωτερικός του κανονισμός (π.χ. για τα οικονομικά ζητήματα ή τα ζητήματα του προσωπικού) θα πρέπει να αντικατοπτρίζει τους στόχους του και την ανάγκη ικανής επιχειρησιακής ευελιξίας ώστε να είναι ελκυστικός για τους εταίρους του (από τον επιχειρηματικό και ερευνητικό/ακαδημαϊκό κόσμο).

ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Διενεργήθηκε αναλυτική αξιολόγηση αντικτύπου της οποίας η προεργασία έγινε από εξωτερικούς συμβούλους το καλοκαίρι του 2006 και η οποία καλύπτει τις απαιτήσεις για την αξιολόγηση αντικτύπου και τις απαιτήσεις για την εκ των προτέρων αξιολόγηση. Τα αποτελέσματα αυτής της διαδικασίας περιέχονται στην έκθεση αξιολόγησης του αντικτύπου.

Οι δραστηριότητες του ΕΙΤ θα αποτελούν αντικείμενο διαρκούς παρακολούθησης και περιοδικών ανεξάρτητων αξιολογήσεων, ώστε να εξασφαλίζεται η υψηλότερη δυνατή ποιότητα των αποτελεσμάτων και η αποτελεσματικότερη δυνατή χρήση των πόρων. Το διοικητικό συμβούλιο θα καθορίσει τις σχετικές λεπτομέρειες εφαρμογής που εξασφαλίζουν τη σωστή αξιολόγηση.

Επιπλέον, η Επιτροπή θα διενεργήσει ανεξάρτητη εξωτερική αξιολόγηση των δραστηριοτήτων του ΕΙΤ εντός 5 ετών από την ημερομηνία έκδοσης του κανονισμού ΕΙΤ και στη συνέχεια ανά τετραετία, στην οποία θα εξεταστεί ο τρόπος με τον οποίο εκπληρώνει την αποστολή του το ΕΙΤ. Θα καλυφθούν όλες οι δραστηριότητες του ΕΙΤ και των ΚΓΚ, θα εξεταστεί η αποτελεσματικότητα και η συνάφεια των δραστηριοτήτων που διεξάγονται καθώς και η σχέση τους με τις κοινοτικές πολιτικές.

Μέτρα για την καταπολεμηση της απατησ

Σύμφωνα με τη νομική πράξη, η Επιτροπή δικαιούται να εξασφαλίζει ότι τα οικονομικά συμφέροντα της Κοινότητας προστατεύονται δεόντως. Όλες οι αποφάσεις που θα λαμβάνονται και όλες οι συμβάσεις που θα συνάπτονται από το ΕΙΤ θα ορίζουν ρητώς ότι η OLAF και το Ελεγκτικό Συνέδριο έχουν το δικαίωμα να διενεργούν επιτόπιους ελέγχους των εγγράφων όλων των αναδόχων και υπεργολάβων οι οποίοι έχουν εισπράξει κοινοτικά κονδύλια, συμπεριλαμβανομένων ελέγχων στα γραφεία των τελικών αποδεκτών. Η Ευρωπαϊκή Υπηρεσία για την Καταπολέμηση της Απάτης (OLAF) δικαιούται να διενεργεί εσωτερικές έρευνες στα όργανα του ΕΙΤ και το διοικητικό συμβούλιο θα θεσπίσει τα απαραίτητα μέτρα για να διευκολύνει τη διεξαγωγή των εσωτερικών ερευνών εκ μέρους της OLAF.

ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

Στόχοι της πρότασης από πλευράς δημοσιονομικού κόστους και πόρων (υποθετικό σενάριο 6 ΚΓΚ το 2013)

Δαπάνες | 2008 | 2009 | 2010 | 2011 | 2012 | 2013 | Σύνολο |

Διοικητική δομή του ΕΙΤ | 2,900 | 5,800 | 8,700 | 8,700 | 8,700 | 8,700 | 43,500 |

Κοινότητες γνώσης και καινοτομίας | 0,000 | 0,000 | 220,800 | 303,600 | 441,600 | 662,400 | 1.628,400 |

Υποτροφίες για μεταπτυχιακούς φοιτητές και υποψήφιους διδάκτορες | 0,000 | 0,000 | 5,600 | 20,600 | 45,200 | 73,800 | 145,200 |

Βελτίωση της ικανότητας καινοτομίας / έρευνας / εκπαίδευσης | 0,000 | 0,000 | 100,000 | 150,000 | 150,000 | 150,000 | 550,000 |

Συνολικές δαπάνες | 2,900 | 5,800 | 335,100 | 482,900 | 645,500 | 894,900 | 2.367,100 |

Πόροι |

Τοπικές αρχές και κράτη μέλη, επιχειρήσεις, δάνεια της ΕΤΕπ, επιχειρηματικά κεφάλαια, (απευθείας στις ΚΓΚ ή απευθείας στο EIT ανάλογα με την πηγή)[14] | 0,000 | 0,000 | 47,080 | 113,040 | 133,740 | 233,100 | 526,960 |

Κοινοτικός προϋπολογισμός (προγράμματος: FP7, CIP, LLL, Διαρθρωτικά Ταμεία: ΕΤΠΑ, ΕΚΤπ) (απευθείας στις ΚΓΚ) | 238,020 | 309,860 | 436,760 | 546,800 | 1.531,440 |

Κοινοτικός προϋπολογισμός (περιθώρια που δεν χρησιμοποιήθηκαν, υποτομέας 1A) (απευθείας στο EIT) | 2,900 | 5,800 | 50,000 | 60,000 | 75,000 | 115,000 | 308,700 |

Σύνολο πόρων | 2,900 | 5,800 | 335,100 | 482,900 | 645,500 | 894,900 | 2.367,100 |

Διοικητικές δαπάνες

Αριθμός και είδος ανθρώπινων πόρων

Κατηγορίες θέσεων απασχόλησης | Προσωπικό που θα διατεθεί για τη διαχείριση της δράσης από διαθέσιμους και/ή συμπληρωματικούς ανθρώπινους πόρους (αριθμός θέσεων/ΙΠΑ) |

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Μόνιμοι ή έκτακτοι υπάλληλοι [15] (XX 01 01) | A*/AD | 4 | 4 | 2 | 2 | 2 | 2 |

B*, C*/AST | 1,5 | 1,5 | 1 | 1 | 1 | 1 |

Προσωπικό[16] που χρηματοδοτείται από το άρθρο XX 01 02 |

Λοιπό προσωπικό[17] που χρηματοδοτείται από το άρθρο XX 01 04/05 |

ΣΥΝΟΛΟ | 5,5 | 5,5 | 3 | 3 | 3 | 3 |

Οι ανάγκες σε ανθρώπινους και διοικητικούς πόρους καλύπτονται από το κονδύλιο που χορηγείται στη διαχειρίστρια ΓΔ στο πλαίσιο της ετήσιας διαδικασίας κατανομής του προϋπολογισμού.

Περιγραφή των καθηκόντων που απορρέουν από τη δράση

Οι υπηρεσίες της Επιτροπής θα εκτελέσουν κυρίως δύο ειδών καθήκοντα:

- το 2008 και 2009 θα επικεντρώσουν τις προσπάθειές τους στην υποστήριξη της σύστασης της κεντρικής δομής διοίκησης του ΕΙΤ και στην προετοιμασία του εσωτερικού της κανονισμού (δημοσιονομικός κανονισμός, κανονισμός για το προσωπικό κλπ). θα υποστηρίξουν επίσης την επιτροπή βολιδοσκόπησης για τον εντοπισμό των μελλοντικών μελών του διοικητικού συμβουλίου.

- μόλις συσταθούν το ΕΙΤ και οι πρώτες κοινότητες γνώσης και καινοτομίας, η Επιτροπή θα επικεντρώσει τις προσπάθειές της στην παρακολούθηση του EIT (δημοσιονομικά ζητήματα, ετήσιες εκθέσεις, πολυετής αξιολόγηση) όπως ορίζεται στη νομική πράξη.

Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

X Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος 2007 – 2 θέσεις

X Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ 2008 – 2 θέσεις

X Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη) 1,5 θέσεις

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Μόνιμοι και έκτακτοι υπάλληλοι * (XX 01 01) | 0,594 | 0,594 | 0,324 | 0,324 | 0,324 | 0,324 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END(=ΑΕΕ), συμβασιούχοι υπάλληλοι, κλπ. (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,594 | 0,594 | 0,324 | 0,324 | 0,324 | 0,324 |

*Δαπάνες αναφοράς: 108.000 ευρώ κατ’ έτος

Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

XX 01 02 11 01 – Αποστολές | 0,100 | 0,050 | 0,050 | 0,050 | 0,050 | 0,050 | 0,350 |

XX 01 02 11 02 – Συνεδριάσεις και διασκέψεις | 0,200 | 0.200 |

XX 01 02 11 03 – Επιτροπές | 0 | 0 | 0 | 0 | 0 | 0 |

XX 01 02 11 04 – Μελέτες και παροχή συμβουλών | 0,500 | 0,500 |

XX 01 02 11 05 – Συστήματα πληροφοριών | 0 | 0 | 0 | 0 | 0 | 0 |

2 Σύνολο άλλων δαπανών διαχείρισης (XX 01 02 11) | 0,300 | 0,050 | 0,050 | 0,050 | 0,550 | 0,050 | 1,050 |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) | 0 | 0 | 0 | 0 | 0 | 0 |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,300 | 0,050 | 0,050 | 0,050 | 0,550 | 0,050 | 1,050 |

[1] COM (2006) 77 τελικό

[2] COM (2006) 276 τελικό

[3] ΕΕ C […] της […], σ. […].

[4] ΕΕ C […] της […], σ. […].

[5] ΕΕ C […] της […], σ. […].

[6] ΕΕ C 325 της 24.12.2002.

[7] Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, (ΕΕ L 255; 30.9.2005).

[8] ΕΕ L 248 της 16.09.2002, σ.1.

[9] ΕΕ L 8 της 12.01.2001, σ. 1.

[10] ΕΕ L 145 της 31.05.2001, σ. 43.

[11] ΕΕ L 136 της 31.05.1999, σ. 1.

[12] ΕΕ L 136 της 31.05.1999, σ. 15.

[13] Βλέπε σημεία 19 και 24 της διοργανικής συμφωνίας.

[14] Παρέχονται σύμφωνα με τις διαδικασίες των αντίστοιχων προγραμμάτων.

[15] Των οποίων το κόστος ΔΕΝ καλύπτεται από το ποσό αναφοράς

[16] Των οποίων το κόστος ΔΕΝ καλύπτεται από το ποσό αναφοράς

[17] Των οποίων το κόστος καλύπτεται από το ποσό αναφοράς